url: =White House pan theihhuai leh US thutuamtuam (September 04) :: ZOMI DAILY\nposted on 6 September 2020 at 8:16 pm Lomkholna: News, Thomasmung, USA, World\nCovid-19 Update XXVIIi: White House Press Briefing pan atheih huai thu pawlkhat leh tulai tak US sung thu tuamtuam te: (September 04, 2020)\n1) White House Briefing pan new update pawlkhat: Democrats te makaihna tawh tulai tak lungphona nei aa abuai mahmah state leh khua te “bail out” nading sum dollar billion tampi stimulus bill sungah guan ding hanciam ciam uh ahih manin fourth coronavirus stimulus bill ding vai aki kalsuan zo nailo hi ci in President Trump in tu ni White house briefing pan genkhia hi.\nTua bek thamlo in Democrats te hong nget (proposed) khat uh ahi Thong (Jail) sung atung migilo te khahkhiat ding vai leh US gam sung illegal (တရားမ၀င်) aa honglut (illegal immigrants) te direct check payment (stimulus check) piak ding vai te ka sang zo kei ding uh hi ci in genkhia hi. Hi te hang zongin tu dong ciang stimulus bill ding vai ki thukumna kinei zo nai lo hi ci hi.\nPu Trump in US gam ah kha 4 sung 10.6 million nasep thak ki behlap kik in unemployment zong hong kiam suk suk ta ci in genkhia hi. US gam pen Covid-19 pandemic hun sung economic akiat na pan aki tho kik zo pen gam khat in kihel hi ci hi.\nFourth coronavirus stimulus bill tawh kisai Republicans leh Democrats te kikal thukimna tu dong ngah zo nai lo uh hi.\nAnu nung pen update ah Pi Nancy leh White House chief of staff Pu Mark Meadows te phone pan kiho na nei in negotiation ding vai kikum uh aa, ahi zongin bangmah thu kician kiza kik nai lo hi.\nSenate Democratic Leader Chuck Schumer in belh Republican te ii stimulus proposal pen “skinny proposal” cih sak aa, asum tang pen tawm sa lua dan in genkhia hi. Republicans te leu leu in Democrats te proposal pen tam sa lua uh aa, akisam lo thu tampi aading leh coronavirus tawh akisai lo fund tampi hel uh ahih manin ka thu kim zo kei ding uh hi ci uh hi.\nUS Centers for Disease Control and Prevention (CDC) in US gam sung ah Covid-19 vaccine pen October kha bei ciang (election bawlma) kihawmkhia thei ding cih genkhia uh aa, tua tawh kisai in US Kumpi ii cidam na lam (health) Agency minthang khat ahi National Institutes for Health (NIH) pan Director Pu Dr. Francis Collins leu leu in October kha bei ciang hawmkhia ding cih pen hi thei nailo dingaa, piang zo nailo ding hi ci in genkhia kik hi.\nTulai tak US sungah Covid-19 vaccine phase 3 na clinical trial akipat lai tak hi aa, mi 30,000 kiim in vaccine sutna nei phot in testing bawl lai ding uh hi ci hi. Tua hi aa, CDC te genkhiat October kha bei ciang hawmkhiat ding cih pen piang thei nailo ding hi ci in Pu Francis in genkhia pha pha hi.\nUS gam sungaa mipil scientists tampi te in zong vaccine cih te pen amanlang lua aa thoh khiat ding hi lo aa, a sun ding mipi te aading lahuai mahmah ding hi ci uh hi. Vaccine cih te pen Phases leh clinical trial tawm pen 3 vei bawl zawh ciang hawm khiat pan ding hi aa, Kumpi ii agency FDA te in emergency aa zat theih ding “emergency use authorization” peuh tawh hawmkhiat khak ding hi lo hi ci in Dr. Peter Hotez, dean of Tropical Medicine at Baylor College of Medicine in genkhia hi.\nTulai tak Phase 3 clinical trial man nailo pi leh mipi te aading muanhuai ding maw cih thei lo pi in pawlkhat in hawmkhiat ding a hanciam lai tak ahi hi. Tua lak ah Russia kumpi te leh US kumpi te zong kihel hi ci uh hi.\nWorld Health Organization (WHO) in belh Covid-19 vaccine pen mai kum sung ciang bek kihawmkhia zo pan ding ci in amau muhna genkhia uh hi. Russia ten belh vaccine asawt lo in ka hawmkhia dinguh hi ci uh aa, ahi zongin scientists ten vaccine cih pen phase trials thum vei bawl kul tei tei hi ci uh ahih manin Russia te vaccine pen kium zo nai lo suak ahi hi.\nUS Federal kumpi tawh vaccine thoh khiat zawh nading nasem khawm ahi UK biopharmaceutical company AstraZeneca in Phase 3 clinical trial akipat lam pulaak khia uh aa, trial bawlna ah gam tampi kihel uh hi ci uh hi.\n4) Tulai tak US gam sung akihong kik Sang te din mun pawlkhat:\nUS gam ah College leh University Sang tampi kihong kik ta aa, state atam zaw in Online pan Sangkah na kipan uh in state pawl khat te in-person in kah uh hi. Tua in-person College leh University sang akah sak State 37 sung pan sangnaupang leh Sang ah nasem mi 25,000 in Covid-19 natna ngah (positive) uh hi ci in CNN in genkhia hi. Hih natna ngah thak te pen University leh College bek pan hi uh aa, High school te kihel nai lo hi ci uh hi. US ah tulai tak Covid-19 kilawhna pen Sang kah te kiangah atam pen kimu khia ahih manin in-person in Sang kah te kidawp huai mahmah hi.\n5) Maryland ah indoor leh outdoor theaters te thu khun te tawh kihong kik ta ding:\nTu ni (Firday) ni in Maryland state ah movie lah na theaters te a sung lam (indoor) pen 50% capacity ahi kei leh atam pen mi 100 leh apulam (outdoor) theaters te atam pen mi 250 ciang tawh CDC thu khun zang in kihong thei kik ta ding hi ci in Maryalnd Gov. Larry Hogan in taangko khia hi. Theaters khempeuh in social distancing leh mask guidelines te zuih hamtang kul dingaa, azang lo te amanlang tak in ki khak sak kik ding ci hi.\n6) Labor day holiday sung kidawp ding genkhia:\nUS gam sung ah Labor holiday weekend sung natna kilawh mang thei lai ding ahih manin social distancing bawl tek in mi tampi kikhopna te bawl loh ding in Kumpi thu nei te leh cidam na lam (health) lam thu nei ten genkhia uh hi. Abeisa July 4th Independence day holiday weekend sungin zong mi te kidawm lo, social distancing zang lo uh ahih man leh mi tampi kikhopna nei uh ahih manun US gam ah natna ngah thak tampi kibehlap to hi ci uh hi.\nDr. Anthony Fauci, director of the National Institute of Allergy and Infectious diseases in Labor day sung mipi te apua I paikhiat ciang maituam (mask) thuah hamtang ding hantawn aa, Covid-19 vaccine hawmkhiat zawh ma siah Covid-19 dalna ding ahoih pen weapon in maituam hi ci in genkhia hi.\n7) Missouri ah Covid-19 natna khang:\nMissouri state ah Covid-19 natna hong khang kik tek tek ahih manin White House coronavirus task force in bars sai khempeuh khak kik ding leh maituam thuah hamtang ding thu khun taangkoh khiat dingin state kumpi thu nei te kiang zak sakna nei uh hi. Missouri state sung Covid-19 kilawhna pen community transmission akici mipi sung kilawhna hi aa, manlang mahmah hi ci uh hi. White house in Missouri state pen “Covid-19 Red” in ciamteh aa kilawhna atam pen lam in ciamteh uh hi.\n8)) Leitung, Kawlgam leh US Covid-19 natna din mun:\nJohns Hopkins University & Medicines te report na tungtawn in September 04, 2020 ciang dong Leitung ah Covid-19 natna ngah mi 26,499,512 (26 million) pha ta in asi mi 872,390 pha ta hi. US gam ah natna ngah mi 6,198,996 (6.1 million) leh asi mi 187,696 pha ta hi. Kawlgam ah natna ngah mi 1,111 pha ta in asi mi 7 om ta hi. Kawlgam ah tulai tak Covid-19 natna akilawh ziah ziah lai tak hi aa, Rakhine gam leh Yangon pen natna kilawh atam pen hi in, Yangon aaom Zomite zong kidawp tek huai mahmah hi.\nTu sung teng leitung gambup ah nikhat sung Covid-19 kilawh atam pen gam in India gam hi aa, ni khat bek bek mi 85000 natna kilawh hi. Tua hi aa, India gam tawh akinai pen Zogam aom teng zong kidawp tek ding thupi mahmah ding ahi hi. US om ei Zomi te sungah zong Covid-19 anei kibehlap toto lai a hih manin i om na ciat ah i kidawp ciat ding leh I innkuanpih te hoih tak I kepcing ciat nang thupi mahmah ding hi. Thomas On Sian Mung (Thomas Mung Guite) Washington D.C September 04, 2020 Momno Media & Museum\nPrevious: Kiteelna, kidemna le Party kician ~ Pau Sian Lian\nNext: Jesu sisan behlap kisam hiam? ~ Dr. Ngul Khan Pau


timestamp: atn

url: = Tawntung nuntakna na ngah khin zo hiam?\nDotna: "Tawntung nuntakna na ngah khin zo hiam?"\nDawnna: Tawntung nuntakna ngah theih nang lampi Lai Siangtho in tel takin hong gen hi. A khatna-ah eite-in Pasian ih langdo lam ih theih ding ahi hi : “Mikhempeuh mawh khin uh ahih manin a hong honkhia Pasian tawh kigamla hi” (Rom. 3:23). Ih sep na khempeuh hangin Pasian khasia mahmah hi. Tua ahih manin eite pen thukhenna a thuak din te ih hihi. Ih mawhna te in tawntung Pasian langdo ahih manin, ei te pen tawntung thukhen na a thuak ding te ih hihi. “Mawhna’ ih hong piak thaman pen sihna hi a, a hih hangin Pasian hong piak letsong pen ih topa Jesu Khazih hangin tawntung nuntak na ahi hi” (Rom. 6:23).\nMawh neilo, Pasian Tapa Jesu pen mi bangin hong piang khia a, (John 1:1,14), ih mawhna hangin sihna hong thuak hi. “ Pasian in eite hong it na hih bangin hong ki lang sak hi: Eite in mawh nei ih hih lai tak-in Khazih in eite tangin sihna hong thuak hi” (Rom. 5:8). Jesu Khazih in singlamteh tungah sihna hong thuak in (John 19:31-42) ih thuak ding thukhenna khempeuh amah’n hong lakkhiat sak hi ( 2Cor. 5:21). Nithum khit ciangin sihna zo-in hong tho kik hi(1Cor. 15:1-4). Ama thawh kikna hangin mawhna leh sihna zo ahih na hong lak hi. “ Jesu Khazih sihna pan a thawh kikna tawhin Pasian hong hehpihna a hi a nungta lamet na ih ngah theih na dingin nih vei suah kikna ei te sungah a hong ki pia a hi hi” (1Pet. 1:3).\nUpna tawh in Khazih pen gumpa leh Topa in ih sang thei-a, gupna ih ngah theih na dingin ama nasep te leh asepna ahang thu ih theih ding ahi hi (Sawl. 3:19). Eite in amah ih up a, Jesu pen kei tangin singlamteh tungah sihna hong thuak hi ci-in ih up nak leh mawhmai sakna ngah in, Pasian hong kamciam tawntung nuntakna ih ngah ding hi. “Pasian in leitung mikhem peuh hong it mahmah ahih manin Ama Tapa a um mi khempeuh kisia lo a, tawntung nuntak na a ngah theih na dingin, Tapa khat bek a neihsun hong piak dongin leitung mite a hong it hi” (John 3:16). “ ‘Jesu-in Topa’ hi ci-a na kam tawh pulak in Pasian in amah pen sihna pan in tho kik sak zo hi ci-a na lungsim takpi tawh na up leh hotkhiatna na ngah ding hi” (Rom. 10:9). Khazih ih singlamteh tungah a sepkhiatsa nate upna hang bek tawh in tawntung nuntak na kingah hi. “ Pasian hong hehpihna hangin upna tawh gupna ki ngah hi. Ei’ hanciam na hang hilo hi. Pasian hong piakkhong letsong ahi hi. Gamtat hoih na hang zong hilo hi. Tua a hih manin kuamah in kisialhpih thei lo ding uh hi” (Eph. 2:8-9).\nJesu Khazih na gumpa leh na Topa dingin na san nop leh hih bang in thu na ngen in. Hih thunget na leh a dang thunget na tawh in gupna ki ngah lo hi cih pen theih ding ahi hi. Jesu Khazih upna leh muanna hang bek in mawhna saltanna sung pan in hong honkhia thei bek hi. Hih thungetna pen Jesu um na hih lam Pasian kiangah pulak na leh Ama hong piak gupkhiatna hang in Ama tungah lungdamkohna ahi hi. “Pasian aw, keimah in nang kong langpan na tawh in mawhna bawl ka hih lam leh thukhenna a thuak ding kilawm ka hih lam ka ki thei hi. Ahi zongin Jesu Khazih pen ka thuak ding thukhen na teng aman hong lak khiat sak zo hi. Amah ka up na hangin mawhmaisakna ka ngah hi. Gupkhiat na ka ngah na dingin Amah ka um hi. Nong hehpihna leh mawhmaina- tawntung nuntak na letsongte hangin Nang tung lungdam kongko hi! Amen!”


url: =A zumhuai gam dang tung zomite\nTopa Thupha hang in Zomi gamdang tung kitam mahmah ta aa, Mawtaw hoih nono nei in, Mangkang te nangawn a tuan zawh loh Mawtaw te zongh leizo/neizo ta ih hih ban ah, Mang gam ah Inn hoih nono a nei zongh tampi ih om man in angtang mahmah hang. Tuni ciang hong kalsuan pih ih Biak Pasian in minthanna leh Vangliatna tang tawntung ta hen...\nGamdang tung ZOMI teng in kha khat in 1$ bekbek tawh Zogam a it hi zen le hang mimal tulsawm nih val bang kipha ding ahih teh . Kha khat in kawlgam sum in tein za nih( $200'000'000/-) bang kingah ding hi aa, a manpha tampi kisem zo ding hi. . NGO a tuamtuam leh, huhna pia nuam a tuamtuam te tawh kizop beh lai le hang a ni a nai nangawn in ih Zogam khangto ding hi\nHi mah ta se leh bang ding in tuni dong Ih Zogam kilam dang sak zo nai lo ih hiam?\nA beisa in Zogam ah Guah tam in Mawtaw lampi teng mencim in antang man khang in a haksat mahmah lai tak in, Nang koi ah om na hi hiam? Mang innnuam sungah Mang an ne in, Zu le sa tawh nuamsa lel na hi hiam?\nKhat vei na shopping pai zah zongh a hilo kawlgam sum Tein2 bek tawh CNF te-in huhna khat vei a piak bek pen nuam tuam nasa lua mahmah uh aa, Khut dawh ngen bangin CNF te tung a hong Tokaai pah liang zah dongin ci mawh tak aa na mipih te na om sak pen Pasian in zongh hong awi ding a hi hiam?\nSamson zongh a mipih tading in Pasian in Hatna tha pia hi ta leh a ma aituam nopsak na lel in a hong zat teh mitaw in, haksatna,gimna a thuakna ih sim kha ngei hiam?\nSamson zongh a mit a ki kheikhap khit teh Khua hong mupan hi.\nZo Minamni leh Khuado pawi ih bawl ciang pen ih ngeina hi in, Zomi it taktak ki ci thei nai lo hi. Zomi kipawlna khat ah makai hihna ciang pen Zomi taktak ki ci thei nai lo hi.\nIh lungtang sungah ZOMI itna leh lainatna a dim in om aa, zangh khia nai lo hi hang.\nKi thutuahna,kilem ih lunggulh tek hi.\nkipawl khopna leh sepkhop hanta naakpi ih kisam hi.\nZOMI te Kipum khat theih nading in TOPA ZEISU mah lian bel sak ni. Khazih sungah Zomi te ki pum khat ni. Gupna a hong pialo, Pawlpi leh kipawlna tuamtuam te, beh leh phung, Khua le tui leh Kampau peuh tawh kikhenkhen nawnlo kei ni.\nZogam in nang teekteek hong ngak hi. Zogam leh Zomi a ding mawhpuak nang tung ah om hi. Dr Do Kham mawhpuak bek hi zenzen lo hi. A mah bang in vei in ih hih theih na mun tek pan ih sepkhiat ding hi zaw hi. A min bek tawh a buaibuai pong hi nawn kei ni.\nA sem khia sunsun te Gensiat, langpan sang in, Panpih nalam hanciam tek zaw ni.\nGen khialh gelh khial a om leh hong mai sak un.\nmuhna keu khat pan


url: =John 1, Siyin Bible (SYB) | Chapter 1 | The Bible App | Bible.com\n1A kipat ciilin, Kammal na om khol zo hi; tua Kammal in Pathian taw om a, tua Kammal in Pathian ma ahi hi. 2A kipat ciil lai mama panin Kammal in Pathian taw a om sa ahi hi. 3Ama tungtawn in Pathian in na theampo piangsak hi; a kibitphua theampo ama ngawl taw a kipiangsak na khat beak a om bua hi. 4Tua Kammal in nuntakna ii naak ahi hi. Tuaciang hi nuntakna in mihing a minpiang atu in khuavak hong puak hi. 5Khuavak in khuazing sungah taang a, khuazing in sumit zo ngei ngawl hi.\n6Pathian in John min nei ama kamtaipa hong paisak a,#Mt 3.1; Mk 1.4; Lk 3.1-2 7mihing theampo in za a, a up natu in, tua khuavak thu mihingte tungah a son tu hong pai ahi hi. 8Ama tatak ahile khuavak hi ngawl hi; khuavak ii thu son tu in hong pai ahi hi. 9Hi khuavak in khuavak tatak hi a — leitung ah hong pai in mihing sim tungah a taang hi.\n10Kammal in leitung ah om a, Pathian in leitung sia ama tungtawn in piangsak hi napi, leitung in ama a he bua hi. 11Ama in ama ii ngamsung ma a hong pai ahihang a mite in ama a saang bua uh hi. 12Ahizong pawlkhat in ama saangin um uh hi; tua ahikom ama in tuate tungah Pathian tate sua thei natu thu pia hi. 13Amate leitung pianziate taw Pathian tate a suak hi ngawl hi, cinopna in, pa khat ii hin tate bangin a piang ahi bua hi; Pathian mama sia amate ii Pa ahi hi.\n14Kammal in mihing hong suak a, thuthiamna le thumaan thutak taw kidimin, ei sungah hong teang hi. Eite in ama vaangletna, Pa ii Tapa khat bek a hina taw a saan vaangletna ih mu zo hi.\n15John in ama huvau son hi. Ama in, “Hisia pa sia a thu ka sason pa hi a, ‘Kei nung pan hong pai hi, ahihang kei sangin lianzaw hi, banghangziam cile kei ii pian maa in ama om zo hi,’ ka ci sia ahi hi,” ci in au hi.\n16A kidim a om, ama thuthiamna sung panin, ei theampo thupha hong pia zo a, khat zawkciang khat hong piak ahi hi. 17Pathian in Moses tungtawn in Thukham pia hi. Ahihang thuthiamna le thumaan thutak sia Jesus Christ tungtawn in hong pai hi. 18Kuama in Pathian mu ngei ngawl hi. Pa kungah a om, Pathian ma ahi, Tapa khat bek in Pathian hong hesak hi.\n19Jerusalem khua a om Jew thuneite in John kungah thiampite le Levite pawlkhat paisak a, “Nang akua ni ziam?” ci in donghsak uh hi.\n20John in a zo thada bua a, phualseal ngawlin hi bangin thiangson hi. “Kei Messiah hi ngawl khi hi,” ci hi.\n“Hi ngawl khi hi,” ci in John in zo hi.\n“Hi ngawl khi hi,” ci in ama in zokik hi.#Thkna 18.15,16; Mal 4.5\n22“Tua ahile a kua ni ziam hong son tan” ci uh hi. “Ko hong sawlte munah thu ka puak kik uh kul hi. Nangma le nangma bang kici ni ziam?” ci uh hi.\n23Isaiah kamsangpa ii sonna teng doppha in, John in hi bangin zo hi:\n“Kei sia ‘Senneal ngam sungah a au khat ii aw ka hi hi:\nTopa ii khualhaw natu lampi tangsak vun!’ ” #Is 40.3\n24Phariseete ii kamtaite in, 25John munah, “Nang Messiah le hi ngawl, Elijah le hi ngawl, Kamsangpa le hi ngawl na hile, banghangin tuiphum ni ziam,” ci in dongh uh hi.\n26“Kei in tui taw tui kong phum hi, ahihang no sungah na heak ngawl uh khat om hi. 27Ama kei nung panin hong pai ahihang ama peangdap suut tu zong ka kilawm bua hi,” ci in John in zo hi.\n28Hi thu theampo sia John ii tui a phumna Jordan Ngun ii nisuana sangah a om Bethany khua ah piang hi.\n29A zing ciangin John in ama kungah hong pai Jesus a mu ciangin, “Leitung buppi mawna a lakhia Pathian Tuuno, zialai ah om hi! 30‘Mihing khat kei nung panin hong pai tu a, ama in kei pian maa in om khol zo ahikom, kei sangin ama lianzaw hi,’ ci in ka sason sia pa ahi hi. 31Ama sia akua hi tu ziam, ci in ka he bua hi, ahihang Israel mite ii ama a heak natu in kei sia tui taw tuiphum tu in kong pai hi,” ci hi.\n32Tuaciang in John in hi bangin tetti pang hi: “Thaa sia vantung panin ngam vakhu bangin hong tuaksuk a, ama tungah hong tu ka mu hi. 33Ama ahi hunlam telcian tatak ngawlin ka om lai hi, ahihang tui taw tuiphum a hong sawl Pathian in, ‘Thaa sia hong paisuk in mihing khat ii tungah, hong tuaksuk na mu tu hi; ama sia Thaa Thiangtho taw hong baptize tu pa hi,’ ci in hong son zo hi. 34Tuasia mu zo khi hi, tuaciangin ama sia Pathian Tapa hi ci in hong son khi hi,” John in ci hi.\nJesus ii Nungzui Phitbel teng\n35A zing ciangin John tua munah ama nungzuite nii taw a dinkhop kik laitak in, 36Jesus hong pai mu hi. “Zia sia in Pathian Tuuno hi!” ci hi.\n37Nungzuite nii in tu a bangin a son za uh a, tuaciangin Jesus taw ton uh hi. 38Jesus kiheak a, amate in a nung a zui a mu ciang, “Bang zong nu ziam?” ci in dongh hi.\nAmate in, “Koisung a teang ni ziam, Rabbi awng,” ("Syapa" a ci nopna) ci in dongh uh hi.\n39“Hong pai in hong en tavun,” ci in zo hi. (Tua hun sia nitak nai li bang hi) Tua ahikom amate in ama taw paikhawm a, a teenna a mu uh hi, ama taw tua ni hun om lai teng a zangh khawm uh hi.\n40Tuate sung pan khat in Simon Peter ii suapui Andrew ahi hi. 41Thakhat in a suapuipa Simon mu in hi thu ko hi. “Ko Messiah mu zo khu hi,” (Hi kammal sia Christ a cinopna hi) ci in ko hi. 42Tua zawkciang ama in Jesus kungah Simon paipui hi.\nJesus in ama en in, “Na min sia Simon hi a, John ii tapa ni hi, ahihang nang sia Cephas hong kina tu hi,” ci hi. (Cephas ii khiakna sia Peter ma hi a, "suangpi khat"a ci nopna hi.)\nJesus in Philip le Nathanael Sam\n43A zing ciangin Jesus in, Galilee ngamah pai tu in, khensat hi. Ama in Philip mu a,“Hong zui tan,” ci hi. 44(Philip sia Andrew le Peter te ii teenna Bethsaida khua pan ahi hi.) 45Philip in Nathanael a mu ciang, “Moses ii thukham laibu sungah a thu a at pa le, kamsangte zongh ii a thu a at pa mu zo khu hi. Ama sia Nazareth pan Joseph tapa Jesus hi,” ci in ama munah son hi.\n46“Nazareth panin na pha khat papo piang thei thong tu ziam,” ci in Nathanael in dongh hi.\n“Hong pai in hong en tan,” ci in Philip in zo hi.\n47Jesus in ama kungah Nathanael hong pai a mu ciangin, ama thu hi bangin son hi. “Hi sungah, Israel mi tatak khat om hi; ama in paubanna nei ngawl hi!” ci hi.\n“Philip ii hong sam maa theikung nuai ah na om lai in, kong mu zo hi,” ci in Jesus in zo hi.\n50Jesus in, “Theikung nuai ah na om lai in, kong mu zo hi kong ci hu bek in, um na hi bua ziam? Hisia sangin a lian zaw lai na tam mama na mu tu hi!” ci hi. 51Tuaciang in amate tungah, “Thumaan hong son khi hi: vantung kihong na mu tu a, Mihing Tapa tungah Pathian ii vantung lalangte a tuaksuk a kaato kithalee in om na mu tu hi,” ci hi.#Pian 28.12


url: =Kei le Ka Boss-pa - TUNGZANG NEWS\nKei le Ka Boss-pa\nKa thazangin, ka maitai den hi. Ka lungsim lawpna le lemetna tawh kidim hi. Bang hang hiam cih leh nuntak hamsatna Kawlgam panin mi tampite utna mun USA gam tungin nasep kipan thei ding hi ta ka hih man ahi hi.\nNasep nopsa le lawpna tawh nisim mapangden ka hih manin ka Managerte in hong it thei mahmah uh hi. Nasep a tam hun ciangin overtime sep ding zong ka thasial ngei kei hi. Ni le khate hong paipai-in, ka kimlepam naseppih khempeuh tawh ka ki-it uh a, unau bangin ka kikhawl thei uh hi.\nZingsang khat alarm ging valval ahih manin nasep kuan ding kithawi saisai-in, zekai ding patauhna tawh ka tai vingveng hi. Ni dangin alarm gin main khanglo lianlian hi napi ing, a zan nitakin ka lawm ngaihnu in "Sian gawm loh hi mai ni, gi bang I khen kul ding hi, kei singdang anglai khat na zuan ta ning" hong ci ahih manin a thu, a la om lopi hibang thu ka zak manin zan thapai ihmu lo ka hih man ahi hi.\nTua ni tawntung, ka nasepna-ah maitai zo lo-in, ka khitui bang luang zel kha hi. Ka lawmte hong muh ding ut lo lua ka hih manin, dailen buk peuhah pai-in ka kidik vatvat kha liang hi. Ka mai phiatin nasep ka zom teitei hi. Ka mai puak hong en gige ka manager pa in, "Mr. Thang aw, tu ni lunch va nekhawm ni" ci-in hong zawn ciciat hi. Nial nuam lo ka hih manin, ut lopipi, sun-an ka ne khawmuh hi. An nek khit ciangin, ka manager pa in, "tu ni na maitai zo lo ahi ciangin ka lungnop lo hi, bang tuak na hi tam, kong dong thei dia?" hong cipetpet mawk hi. Kei zongin ka kuppih ding dang om tuan lo ahih manin, ka lawmngaihnu tawh a zan nitak ka kihona, zan ka ihmut theih lohna teng ka gen hi. Ka manager pa in tua ahih leh zingciang ni khat na tawlnga hithiat in, hong ci vat hi. Kei zong poi kei ee, boss aw, ka cih nop hangin ka nasep lut cil lai-a, nasepna sungah maitai den ding, customerte maitai takin hopih ding a deih ka manager pa thu gen phawk ka hih manin, aw! ka ci ta hi.\nA thai ciangin nasep ka kuankik hi. Tua ni pen, ka nasepna uh mei kisia-in, computerte down ahih manin nasep tampitak kiphelh hi. Ka company uh kumpi lampanin inspection semte hong lut sawnsawn hi. Ka manager pa lungtomin, maitai zo peuhmah lo-in, hong awtol bangbang keii hi. Nitak Inn ciah ding hun ciangin ka pusuah leh mawtaw parking ah manager pa a mawtaw sia in na bawl niloh ka tuak hi. A gei ka va neih a, "kong huh theih ding aom hiam?" ka cih hang, "piang thei ken teh tu zan ka mawtaw hiah nusia mai ning, ka Inn ah nong kha thei diam Mr. Thang?" hong ci-in, kei zong "kingah lua ei Boss!" ka ci hi.\nCaih ma-in ka boss pa tawh sai sung ka va lutkik pakuh a, ka boss pa-in a zumkha sung a, singkuang khat hong hongin van khat a koih bang khatin ka mu hi. Ahi zongin a khutah na khat peuh a tawi ka muh sak kei hi. Sai khakin Inn ka ciah uh hi. Ka boss pa Inn ka tunguh ciangin Inn sungah tawmvei ka zui suk hi. A zi-le-tate in "Pa hong tungta ci-in kawiin, nam keii uh hi, ka boss pa zong maitai-in, a zi, a tate hopihin lungnop mai mahmah mawk hi. Ka ciah khiat ciangin ka Boss pa in ka mawtaw gei dong hong kha-in, "Boss aw, tu ni I nasepna ah lawh cing het lo hang-a, na mawtaw bang sia sawnsawn a, Inn na tun teh bangci bangin na maitai in hi ci om thei mawk na hiam?" ci-in ka dong hi.\nKa boss pa in zong, "I ciah ma-in zum khansungah singkuang sung-a ka van koihna mu hiam?" hong ci hi. "Mu mah ing, ahih hang bang hiam thei keng?" ka cih leh tua pen, "tu ni tawntung a, I tuahsiatna, I ma kipelhnate leh ka hehsuahnate ka Inn ah pua nuam lo ka hih manin zumkha singkuang sungah a nusia ka hi hi. Tua teng pen zingteh a hoih zaw dingin ka bawlkik ding ahi hi." hong ci mawk hi.\nKei zong tua ni-a kipanin matai takin nisim ka nasepna nuam sa-in, ka mapang den thei ta hi. Bang hang hiam cih leh ka Inn ah sing kuang nih tak nei ka hih man ahi hi. Singkuang khat pen lawmnu tawh ka lemlohna singkung hi a, a dang khat pen ahih leh Inn lam Nu le Pa, sanggam ulenaute vai taumtaumte singkuang ahi hi. Tu in, tua ka lawmngaihnu tung a, na kasakna singkuang pen tuipi sungah ka paiikhia zo ta hi. Lungdam.


url: =A Hoih Ki-Ukna (Good Governance). Gelh - Bob Tuangpi - Laibu Saal\nHome > Untagged A Hoih Ki-Ukna (Good Governance). Gelh - Bob Tuangpi\nA Hoih Ki-Ukna (Good Governance). Gelh - Bob Tuangpi\nA Hoih Ki-Ukna (Good Governance)\nLeitungah ki ukna tuamtuam om tek hi. Communism, Dictatorhip, Socialism, Anarchism, Monarchism, Constitutional Monarchism, Facism,Nazism leh Democracy cih bang om aa, Democracy bebekah zong Social Democracy, Liberal Democracy, Federal Democracy cih bangin kikhen toto lai hi. Tua ki ukna te a hun tawh ki zui in hun tawh kituak thei dingin kikhel toto hi. Nidang taangtawng pekpanin tua kiukna thupomzia kidemna ( thauvui thautang tawh kidona panin a thu tawh kidona, ideology conflicts ) tawh galpi nihna khit zawh pan kipan 1990’s ciang lungsim galdona(cold war) ciangdong nasia mahmah hi. 1990 khit panin Soviet Union sial-ekk satzan a bat khit teh leitung gamthu ki ukna tawh kisai mipilte lakah kam kiseelna(debate) nasia takin hong piangkhia kik leuleu hi. Tua in leitung gam ki-ukna ah thutawh kidemna(ideological competition) beita hi, a ci tawh beinailo hi, a ci pawl tawh khennih kisuah uh hi.\nAhizongin 21th century tuhun tak ciangin leitung bup phial (sehli suah sehthum 75%) bangin Democracy tawh ki-ukna amau gam tangthu, ngeina, a tuahkhak uh thute tungtawnin amau gam tawh kituak dingin Democracy amau dan tek tawh zanghciat ta uh hi. Manglai-in Democracy cih kammal pen Greek kammal Demo(mipi) leh Kratos(ki-ukna) kigawmin Demokratos(mipi thuneihna ki-ukna) cih pan hong piang khia ahi hi.\n2010 pawlin leitungah apiang ngeilo gamthu khanlawhna(political awakening) nisuahna gamlaita(middle east) gamte ah hong piangkhia aa Arab khuakhal (Arab Spring) cih hong kipan aa, tua in mitawmno khatin biakna paulapin ukcipna(ditactorship) ki-ukna tawh gammite zawhthawh bawlna pan mipi tangpi tangta gammite thuneihna tawh ki-ukna(democracy) ngetna huihpi hong nungin tu in lamzang mahmah ta hi. Zogam leh Zomi zongh mangkang gamkekte hun ma pekin India in lah hong uklo Kawl kumpi in lah thu hong neilo in eima dan tawh I ngeina zangh in ei leh ei ki uk te ihi hi. Mangkang gamkekte( British colony) khut sung pan suahtakna lakhawm ding cih paulap hoih mahmah tawh kawlmi makaipi Gen. Aung San leh apawlte in mualtung gamte(hills region) leh zanggam adiakdiakin kawlmite( flat region) kipawl in kibeel pawlna gam(Union) phutkhia in mangkang gamkekte khut sungpan suahtkana lakhia ding cih tawh mualtungmi makaite( Kachin, Shan, Chin) te thuzawhin Panglong Agreement tawh thukimna na neihpih in kamciam tampi na pia aa, 1948 kumin mangkang gamkekte’ khut sungpan suahtakna kipawlin kilakhia zo hi.\nA hoih ki-ukna (good governance)tawh akalsuan gamkhat ahih theih nadingin anuai aa thubulpi te tawh akilam kul hi. Tuate pen ki-ukna hoih kitehna piciang(the pillars of democracy/ good governance) ahuampi-in kici thei hi.\nMikim Huamkimna (Inclusiveness)\nApil asiam ahaute bebek in gamkhat makaihna, teeltuam pawlkhat in makaihna(exclusive) hilo ding aa, mikim ahuam, tangpi tangta ahuamkim, mikhempeuh ahuamkim ki-ukna(inclusive governance) ahih ding thupi hi. Doctorate vive, leitung aa sanghoih vive pan aa man mitawmno khat(elite) te leh mihau sumhaute bek thuneihna(crony) peisuk peitoh hilo ding hi. Gammite kihelna( citizen participation) a om banah, gammite in gamthu(politics) ah suaktatakin semthei ding uh hi. Gam makaite kiteelna(election) ah adeih makai uh teelna meekhiatna( voting) suaktatakin piathei ding uh hi. Gambup tawh kisai vai khat pepeuhah mipi kikhopna( people’s forum) cihte leh thukhat pepeuh deihna pulaktheihna kinial ngeingaina( freedom of speech&debate) cihte ahunzui-in bawlthei ding uh hi.\nKileekkim Dimdiam Thuneihna( Check and Balance/Separation of Powers)\nKi-ukna hoih tawh a kalsuan gam(democracy) khat ahih nadingin thuneite in athuneihna uh akhengvalin azatloh nadingun gamuknaza asemte( executive), thukhun bawl pawlte( legislature) leh thukhen pawlte( judiciary) cihte khat leh khat alampiallohna dingun kikang dimdiam ding uh hi. Hih panmun thumte in kuamah khutnuai ah om tuanlo(independent body)hiding uh aa,gambup thukhunpi( constitution) in amaute tungah apiak thuneihnate amau munciatah zangh ding uh hi. Thuneihna khengvalin zatna leh golhgukneekna(corruption) cihte apalsat khat pepeuh a om leh adangte in thuhilhin thukhun om bangin mawhsakna paih ding hi. Tua ahih manin ki-ukna hoih(good governance) a om theih nadingin akileekkim dimdiam thuneihna(check and balance) a om loh phamawh hi.\nLiangko Kikimna( Equality)\nGammi khat hihna tawh gammi khempeuh in gammi khat ii ngah ding hamphatnate kikim diamdiam-in guptuam paihtuam omlo ding hi. A ngah ding uh hamphatna tanh(rights) kikim ding hi. Tanglai kumpi ki-ukna(monarchy) danin gamuknaza apa asih teh atate in luahsuk cih bang hilo dingin mikim gammi khempeuhin makai septheihna amau siamna leh hihtheihna(quality) zui-in septheihna liangkokimna( equality) nei ding uh hi. Tua pen gambup thukhunpi ii piak hamphatna hiding aa, kuamah thukham tungah om theilo ding hi( no one is above the law) cih tawh kigamta ding hi. Liankokikimna cih ciangin, mikhat khedap nambat size(6)na piak leh amah sangin kheneuzawkhat nambat size(6) mah pia cihna hilo aa, akheneuzawpa ahih leh ama khe tawh kituak ama deihna bangin geelsiamsakna(Equity) ahi hi. Mihing tetek akibang, amau pianzia leh kisapna tungtawnin, amau ngah ding sehtanh, amau lungkimna zui-in hamphatna piakna (equity) om ding aa, mihing hihna tawh mihing ngeina, mihing danin kiho, kizom kinungta-in mihing hihna, kikimna kikuitungsak ding hi. Minampi te panmun( majority role) a om mah bangin minamneu te hamphatna( minority rights) cih tawh kikalsuan diamdiam ding aa, minampi(majority) pawl-in gamthu ah lungsim picingtakin minamtawm(minority/ethnicity) te hamphatna kepbitsaknanei( political tolerance) aneih ban vuah khat leh khat ki zahtakna( mutual respect) om ding hi.\nThuneihna Hawmdimdiamna(Decentralization of Power/resource Sharing)\nA hoih ki-ukna om theih nadingin thuneihna hawm dimdiam ding kisam hi. Mun khempeuhah aphualpi pan thukhempeuh peisuk peitohna(centralize or centralization) kalsuanzia tawh gamkhat khangto theilo hi(gtna:Myanmar, N.Korea). Aphualpi in gambup tawh kisai ah thuneihna atamzaw nei ding aa, ahizongin gamke( state&division/region) te ah aphualpi( Nay Pyi Taw) in thu va neito lualo ding hi. Atawdap(grass roots/village level) pan Myone(township level), khazyai(district level) pan State/region pan aphualpi(central government) cih bangin amau munciat(local) pan gambup(national) cih bangin thuneihna kikhilsuk kithuap dimdiam ding hi.\nMihing Hamphatna( Human Rights)\nLeitung mihing khempeuh in pianpih hamphatna(birthright) kinei tek hi. Mipi ki-ukna(democracy) ii thuguipi ahi suahtakna, liangkokikimna leh thutangna(liberty, equality & justice) cihte mipi in neikim zanghthei kim ding uh hi. Gambup ii thuneihna thahatna( sovereignty) in gamsung mite tungtawnin hong piang khia ahih mah bangin gammi khempeuh in suahtakna, liangkokikimna leh thutangna cihte akikim-in ngah ding uh aa, tua bang mah in gamuk kumpi in zongh gammite(citizens) tungah thukhun om bangin gamta ding uh hi. Mihing hamphatna(human rights) ah nam tampi tak om toto lai hi. Mi khempeuh pilsin theihna(right to education), ankhing khamna( right to food), suaktatak pautheihna(freedom of speech), suaktatak lungphotheihna(freedom of expression), pawlzawt theihna(freedom of organization) suaktatak kikhoptheihna( freedom of assembly), thukizakna suahtakna( freedom of social media),gamsung om minam tuamtuamte ngeina kepcing theihna(social& culture rights), gamthu ah mikim kiheltheihna(political rights), mikim ahuam hamphatna(collective rights) sumbawl suahtakna( economic freedom/free market economy) ,mihing hamphatna thuneihna leh thupitna mihingvaang kepna( human dignity),tangpi tangtate ngaihsutna(public opinion)zahtakna, suaktatak thutuamlentheihna(agree to disagree) cih teng banah leitungbup(UN members) khempeuh in azuih ding aa kitangkokhia mihing hamphatna(universal declaration of human rights1948/article30) bangin kikalsuanna om ding hi. Bang hang hiam cih leh hih mihing thupitna hamphatna(human rights) in ki-ukna hoih(good governance) ading leh mipithuneihna tawh ki-ukna(democracy) ii thugilpi/thubulpi ahi hi. Eimihing khempeuh hong bawlpa/piangsakpa Vanglian Pasian in liangkokikim leh akibang in hong bawl ahi hi(We, the humans were equally born and created by the divine creator,USA declaration of independence, 2nd paragraph,1st&2nd line).\nAsiangthosuakta leh Thutang Kiteelna(Free and Fair Election)\nAsuaktak gamkhat hihna tawh gambup thukhunpi(constitution) ah zuih ding leh sepzia dingdan ding akikhungsa thu om bangin kumli khatvei(gtna:USA),kumnga khatvei(gtna:Myanmar) sial-in gammakai kiteelna om den ding aa, tua bang kiteelna aom sim-in kiteelna pen thuman leh siangtho kiteelna hiding hi. Thumanlo tawh mee(vote) ngahna cihte zanghlo dingin, party khat leh khat kidem ding uh hi. Alel pawlte in lungsim picingtakin azote tutna awn ding uh aa, azote in zongh asiamtawp un mipi deihna(people’s will), mipi kisapna(people’s need) mitsuan(people’s centred/focus) in gamkhantoh nang(national interest) hamciam ding uh hi. Gambup thukhunpi in a ciangtanzahhun khelvalin kuamah in gam makai semtheilo ding hi. Kidemna ah alelte pawlin gammite leh thukhunpi zahtaknaneitheihna(accepting the result of election) tawh azote pawl tungah gam uknaza pia ding uh hi. Gamukza ngah pawl-in a uk hun sungun gamsungah daihna leh khantohna kilemna aom theih nadingin amau mahmah in thukhun tawh nungta gamtang ding uh ah aa, gammite in zong azuih nading(rule of laws) tawh makaih ding uh hi.\nTua bang gambup kiteelna(general election) ah party khat leh nih bek hilo ding aa, pary tuamtuam tampitak kidemna(multi-party system) hiding hi. Mipi deihna tawh ki-ukna(democracy) gamte ah mipiteel(elected party/representative) te bekin gamukza sem uh hi. Ahizongin gam tuamtuam(gtna: China) cih bang leuleu-in mipi teelna himah leh party khat bek(one party system) zangh uh aa, akumzui, a uhamzaw(senior) zui-in paisak uh hi. Tua bang kiteelna ah gam makaipi (president&prime minister) ding pen mipi deihlah hiding(popular), zongh pilmahmah ding(qualified) ding cih bangdan tawh makai teel uh ahih manin (meritocracy/ selected&elected) ci-in kalsuan uh hi.\nVaipuaklakna Leh Mawhpuaklakna(Responsibility& Accountability)\nGamsung aa om gammite leh gamukza sem kumpite ahizongin ihamphatna(rights) khempeuhah vaipuaklakna(responsibility) kineitek hi. Mi khempeuh in mawtaw hawltheihna(driving licence) aneih theih hangin a mawtaw hawlna lampi ah azuih ding vaipuaklakna(responsibility) anei gige tek hi. Adiakdiakin gamuk kumpi makaite in gammite kisapna leh ngah ding hamphatnate( basic needs& fundamental rights) apiak zawh ding alutung vuah a om banah vaipuakna(responsibility) anei uh hi. Tua banah gambup tawh kisai ahizongin, munkhat khuakhat(local/village level) hita leh gambuphuam(nationwide) thute ah ahizongin vaikhat pepeuh ahawm ageel ciangin gammite deihna lakna(referendum) nei phot ding uh aa, mipi deihna(concensus) atheih khit uh ciangin asep abawl ding uh (project) khat pepeuh ah kiciantakin mipiteel ding thugencianna(transparency) aneih hamtang ding uh ahi hi.\nTua bang hikei leh gammite in gamuk kumpite muanna haksa(less of trust) tawntung hi.Tua bek thamlo-in tua bang nasepna ah asia apha mawhpuaklakna(accountability) nei ding uh hi. Tua in ki-ukna hoih hi aa, mipi leh makaite kikalah kimuanna(trust) omsak tawntung ahi hi. Gammite hita leh kumpipa nangawn in asep abawlna khempeuh ahamphatna(rights) ah vaipuaklakna leh mawhpuaklakna(responsibility&accountability) neiciat uh hi. A thupi mahmah khatah ki-ukna hoih(good governanc) ahih theihna dingin gam-uk kumpi makaite bek mawhpuak hisamlo-aa, munlaksiam gammi(citizen duty), gammi hoih( good citizen) leh atangzang akizen gammi(active citizen) kisam hamtang hi.\nThukong Khakna(Concluding Remarks\nIgam (Union of Myanmar) in 1948 kum aa kipanin asuakta gam(sovereignty country) hi. 1947-1958(1947 constitution) thukhunpi tawh parliament democracy tawh kikalsuan-in ASEAN gambupah akhangto mahmah gam khat kihi ngei hi. 1958-1960 kum sung, innngak kumpi(house caretaker government) tawh tawmvei sung kimakaih to hi. 1962-1974 kum sung tengin tawlanzyii council ( revolutionary council)cih tawh galkap thuneihna nuai-ah kilutsuk hi. 1974-1988 kikal sungin(1974 constitution/Burmese way to socialism) cih bangin one party system tawh kitawn leuleu hi. 1988 khit nungsiah ah galkap makaihna mah tawh(state law and order restoration council-SLORC&state peace and development council-SPDC) cih bangin galkap ukna nuai-ah ki opcip dikdek hi. Ahizongin (2008 constitution) tawh march, 2011 kumpi thak (disciplined democracy/ clean government&good governance) tawh hong kipan khin hi. Mipi ki-ukna (democracy) ah hong paipih hi ung, ci na pi un atung aa tehna piciang(good governance/the pillars of democracy) cihte kumpi thak in hong zangzo nailo uh cih kimu hi. Gam kikhelna ahih leh mipithuneihna ki-ukna(democracy) hizo tatak nailo-in mipideihna tawmnokhat alangkihel(quasi-democracy) kici thei pan hi.\n1964 kum Gen.Ne Win hunin tangpi tangta neihsa khempeuh gambup kumpi aa suahsakna(nationalization/nationalized)in gammite zawnna tawh kidim hi. Tua khit leuleu 1988 kum khit galkap kumpi mahin gamuknaza(political power) khempeuh alakkik khit vuah tua mipi neihsa alaksakte uh pen mipite tungah piakikna(privatization) bawlkik ung, ci uh hi napi’n tuni ciang dong anuamsa, ahau te galkapte tawh kinaihuai teng bek mah in nopsaklawh uh hi. Galkapte gamthu pan anungkikna ding uh hun(demilitarization) ding pen kum tamsim khat mah ngakkul lai ding hi, ci uh hi.\nTua ahih manin, igam makaite in mipideihna zahtaknailo(autocracy)paizia tawh paipai lai uh aa, mipi thusimnailo uh hi, cih atung aa tehna piciangte i-et ciangin kimu thei hi. Mailamah ahoih ki-ukna mipi thuneihna gam tatak isuah theih nadingin imaban tampitak omlai hi, cih kimu thei hi.\nRefs: The Principles of Democracy& Democracy Sourcebook.\ndate: Thu, Apr 7, 2016 at 4:19 AM in Bob Tuangpi in Zomi eLibrary / Laibusaal ading in phalna hong piak ahi hi.\nItem Reviewed: A Hoih Ki-Ukna (Good Governance). Gelh - Bob Tuangpi Description: Rating: 5 Reviewed By: Cinpu Zomi


url: =Billy Graham in hongnusia (kum 99) :: ZOMI DAILY\nBilly Graham in hongnusia (kum 99)\nposted on 21 February 2018 at 9:48 pm Lomkholna: News, Sawltak, USA, World\nLeitung ah Pasian thugensiam minthang, Christian Evangelist Rev. Billy Graham in tuni Wednesday ni in hong nusiata cih Fox News pan kiza hi. Billy Graham pen North Carolina, Montreat khuasung aom ama innsung panin Wednesday ni in hongnusia ahihi.\nBilly Graham pen November 7, 1918 kumin asuak hi a, February 21, 2018 in hongnusia ahih manin, leitungah kum 99 sung anungta ahihi.\nBilly Graham pen leitung ah anuntaksung in mitampi in atheih mahmahkhat hi a, U.S. President tampi inzong thudotpi Adviser in aneihkhat ahihi. Fox News te genna ah asihna ahangpen bangmah lamdanglo, Natural Causes tawh asihi ci’n pulakkhia uhhi. Sawltak #zomidaily\nJohn Hum in Rev. Billy Graham adamlai in agelh anuai ah hong suaksaksawn ung.\nAmerica te I kha lam ah Pa Dr. Billy Graham in kum 93 sung Topa maipha mu in cidam lai hi. Nunglam deuh in a awmsung bing a, khuh natna ngah a hih man in, North Calolina, Mission zato ah ki puak hi. A tunu in va en zel a, ka pu pen a cidam a, lungnuam mahmah hi. Ka pai ciangin Lai Siangtho sinna hong neih pih zel hi, ci-in gen hi. Zato nasem ten zong, Rev. Graham in mikhem peuh hopih in maitai zo hi, ci in gen uh hi. Christmas sung a inkuan te tawh hun zang dingin ciah zo ding cih a siavuan paan gen hi.\nBilly Graham pen galpi nihna ven khit lam communist upna hong laan ciangin nakpi tak communist manlohna gen ahih man in mitampi lungsim la a, gamuk thunei te in zaktak mahmah uh hi. Kuamah maitang zahtak neilo in, Jesu leh singlamteh thu tangtak gen ahih man in Pasian a it, upna, pawlpi tuamtuam te in man sa in pan pih hi. Ahi zongin, fundamentalism upna anei te leh minam deidan nuam pawl te in langpan in gen sia uh hi. a laibu gelh khat sungah, ‘ka sanggam te mah in hong lang pan hi,’ ci-in khasiatna gen hi.\nBilly Graham om non kei leh kua in hong makaih ding hiam? cih Christian makai lam ten lung kham uh hi. Billy Graham in Pasian in ama’ nasem ding mi khat bek nei lo hi. Khangno tampi hong khang ding hi cih gen hi.\nNasep a khawl khit in zong laibu gelh teeiteei lai hi. “Inn tawh kinai zaw: Nuntakna, Upna leh Nasep among dong zo” cih a laibu gelh pen a 30 veina ahihi. Tulai makai ta ding theih ding tampi tak om ahih man in ngah huai kasa hi. Amah pen mi pawlkhat te in kum zalom 20 sung a kamsang pa ci-in gen hi.\nKamsang acih ciangin mikhat mailam thudding gen thei, ahih kei leh mailam bang haksatna hong piang ding cih te gen hilo zaw in, taaglai kamsang te bang a, ‘mawhnei te aw, kisik kik in Pasian kiang zuan kik un,’ ci-a itna leh lainatna tawh thugen pa a ci nuam ahihi.\nPrevious: Myanmar, Lashio ah Bomb puakkham, Bank nasem mi 2 si, tampi liam\nNext: Tulaitak US gamsung tungsa te USCIS pan Interview sapkikvai\n7 Reasons why Zo People love to Hate each other ~ Carey Suante\nSabbath le Sunday thu ~ Thawn Tuang


url: =LESSON 6: KIPUMKHATNA LIMCINNATE - Zomi Adventist Innkuan\nTu Kaal Sung Sim Ding: 1 Pet. 2:9; Pai. 19: 5, 6; Eph. 2: 19 – 22; 1 Cor. 3: 16, 17; 12: 12 – 26; Jn. 10:1- 11; Late 23\nKAMNGAH: “ Pumpi pen khat bek hinapi-in na a tuamtuam a nei hi. Pumpi in na a tuamtuam tampi a neih hangin pumpi khat bek mah ahih veve mah bangin Khrih zong pumpi na a tuamtuam a nei pumpi khat ahi hi.” 1Korin. 12: 12.\nLai Siangtho i sim ciangin Lai Siangtho sungah limciinna, gentehna tuamtuam kimu thei hi. Tuate khempeuh in khiatna nei ciat uh hi. Gentehna-in meihal biakpiakna in limciinna nei hi-in, Khrih le hotkhiatna hong hilh uh hi.\nLai Siangtho sunga kizang limciinna le gentehna-in kizang tui, mei, huih cihte in a mun tawh kizui-in khiatna thu lianpi nei ciat hi. Gentehna-in Jesuh in “Huih zong a utna peuhpeuhah nung a, a hugging na zaktheih hangin koi lam panin hong nung a, koi lamah nung ahi hiam, cih na mu thei kei hi. Kha tawh a suak mite zong tua mah bang ahi hi,” ci-in a dawng hi (Jn. 3: 8). Hih munah huih in Kha Siangtho limcing hi.\nLai Siangtho in pawlpi kipumkhatna pulaak limciinna nei hi. Thu-um mite in a kipumkhat dingin Topa in thu hong pia hi. Pawlpi kipumkhatna limciinnate khat ciat in a deihna taktak kilang zo lo ahih manin limciinnate a kigawm ciang bekin khiatna nei hi. Tua limciinnate in pawlpi le Pasian a kizopna, thu-um mi khatlekhat kizopna, pawlpi in kimlepaam tawh kizopna cihte pulaak hi.\n1Pet. 2:9; Pai. 19: 5, 6; Thkna. 4:20; 7:6 sim in. Pasian’ mite in a tuam vilvelin bang dinmun nei uh hiam?\nPawlpi i cih in mihing hi; minam khempeuh kihel hi. Pawlpi in Pasian’ mite hi; hi; Amaute in Pasian’ neihsa hi-in, Pasian pen Pa le Honpa-in nei uh a, Khrih in a hotkhiatsa, Ama thupiak zui mite hi. Mawhnei mite hotkhiat ding nasep kipat a kipan Thuciam Lui a Israel mite le Thuciam Thak sung pawlpi in a kizom paisuak hi. Adam a kipan Abraham hun dongin leitungah thuman khuavak tangsak dingin Pasian in a mite tawh thuciam hong bawl hi. Amaute in itna, hehpihna, thumanna kilangsak ding uh hi.\nPasian’ mite in ‘teltuam mite’ ‘kumpi minam,’ ‘siampi-nam,’ ‘a siangtho minam’ dingin leitung mite lak pan a kisamkhia mite hi. Hih mite in nasep ding a tuam vilvel kipia hi. “ Khuamial sung pan khuavakah nuntakna thu tangko ding uh hi (2Pet. 2:9). Hehpihna tawh kidim Pasian in Moses tungah zong na pulaak khin hi (Pai. 34: 6, 7). Pasian teltuam pawlpi – thu-um mite in amaute nunzia tungtawnin Pasian’ nunzia, Ama hehpihna, Ama hoihna kilangsak ding uh hi. The SDA Bible Commentary, vol. 7., 562.\nThkna. 7: 6 -8 sim in. Bang thu hangin Abraham le a suanlekhakte Pasian in Ama mi dingin teel hiam? Koi bangin tuhunin zong tua thu in mannei hiam?\nTuhunin a siangtho minam (pawlpi limciinna) kua hi ding hiam? Kuamah om lo hi. Minam khempeuh, pau-nam khempeuh hi tale kuamah in Pasian’ maipha ngah thamcing om lo hi. Lai Siangtho in a siangtho dingin hong sam hi mah taleh, Pasian in Ama itna siksanin Israel mite teeltuam hi kei leh, Pasian maipha mu ding kuamah om lo hi. Mihing in siatna, mawhna tawh kidim mah taleh, Pasian in itna bulphuhin Ama mi dingin hong teel hi. Pasian langpanin Amah taisan hi mah taleh, Pasian in Abraham tawh a thuciam bangin Khrih tungtawnin a hong hehpihna hong pia hi. Ama hehpihna hangin a hong teel ahih man bangin a hong hotkhiatna zong Ama hong hehpihna hang mah ahi hi. Pasian in ciangtan om lo-in hong hehpih hi.\nPasian’ teeltuam mi hi mah taleng, bang hangin i gamtat hoihna hangin hong kihonkhia hi lo-in, Khrih nasepna hang hi zaw hiam?\nPasian Innlam Mite\nPawlpi limciinna a dang khat in Pasian innlam mite ci-in Pasian mite limcing hi. Sing, suang kigawmkhawmin inn a kilam mah bangin thu-um mite khatlekhat in kizopna nei hi. Peter in Khristian thu-um mite ‘ a nung suang’ ci-in pulaak hi (1Pet. 2:5). Hih limciinna in a kip , a kho kizopna limcing hi.\nEph. 2: 19 – 22 sim in. Paul in bang genbelin nei hiam? Pawlpi kipumkhatna bang tawh kigenteh hiam?\nInn le innkuan in pawlpi – Pasian’ thu-um mite limcing hi. Suang in amah bekin mannei lo hi. Ahi zongin a dang suangte tawh a kigawm ciangin inn khatin hong ding thei hi. Khristian khat kia, amah le amah bekin nungta lo hi. Suang khat tungah suang khat a kingak mah bangin Khristian midangte tawh kizop kul hi. Tua bangin pankhopna in gualzawhna hi. Innkip nadingin inn bulpi zong a kip ding kisam hi. Khrih in a kip innbulpi hi. Khrih innbul suangpi tungah pawlpi kilam hi. Innkiu suangpi Jesuh in nasem kei leh pawlpi zong om lo ding hi. Pawlpi in Jesuh nunna, a sihna, sihna pan a thawhkikna le a hong pai kik nading thu tangko hi. Pawlpi in Jesuh hong piak lungdamna thu mite tungah a gen dingin thu-um mite kipawlkhopna hi (1Kor. 3:11).\nPawlpi’ nasep ding in Jesuh in kua hi-a, eite aa ding a sep khempeuh a kipan, i sungah a hong sep, Amah Honpa le Topa-in a sang mi khempeuh tungah a hong piak thute pulaak ding uh hi. Limciinna-in kizang innkuan in khiatna lianpi nei hi. Khatlekhat kizopna limcing hi. Innkuan sungah nu, pa, tanu, tapa khatlekhat kizopna tawh kibangin Khrih sungah thu-um mite in zong kizopna nei uh hi. Mun le mual, kampau kantanin, thu-um mite khatlekhat tungah cihtakna nei uh hi. Tua bangin cihtakna in kipumkhatna hi. Kipumkhatna nei lo-in khatlekhat tungah cihtakna om thei tuan lo ding hi.\nKoi bangin pawlpi kipumkhatna limcing innkuan le pawlpi in kizopna nei hiam? Pawl sung a om mite in innkuan khat hi. Adam sung pan a piang khia mihing hihna tawh pumkhat hi banah Khrih sungah nunna thak hangin thu-um mite in pumkhat hi. Tua hi-in pawlpi neih upna thuguipite banah nunzia kikhelin Khrih sungah nunna thak hangin thu-um mite in pumkhat hi.\nAhi zongin a dahhuai thu in pawl sunga om thu-um mi khempeuh in Khrih sungah nunna thak tawh nungta hi lo uh hi. Tua bang mite aa dingin innkuan limciinna in khiatna nei lo hi. Ahi zongin koi bangin pawlpi in innkuan khat bangin kipumkhat ding hiam?\nKha Siangtho Tenna Biakinn\nPawlpi limciinna tuamtuam lak pan Pasian biakinn (temple) ahih kei leh Kha Siangtho tenna biakinn (temple) hi. Sum tampi bei-in kilam a manpha mahmah inn hi. Pawlpi limciinna banah mimal pumpi in Kha Siangtho tenna biakinn hi (1Kor. 6:19). Nidang hunlai-in biakinn in a siangtho pen mun leh a manpha inn hi, ci-in ngaihsun uh hi. Tua siksanin Paul in pawlpi limciinna-in na zang hi.\n1Kor. 3:16, 17 sim in. Pawlpi in Kha Siangtho tenna biakinn hi, cih thu in a khiatna bang hi ding hiam?\nPaul in mitmuh theih biakinn a gen hi lo ding hi. Greek Thuciam Thak sungah thu-um mi khat bek pulaak hi lo-in mihon kipumkhatna pulaak hi. Korin pawlpi sunga om thu-um mi khat hi lo-in thu-um mi tampite kipumkhatna pulaak hi. A kimu thei biakinn hi lo-in Pasian omna mihing sung a gen hi zaw hi.\nPasian in thu-um mite pumkhat suahna sungah hong om hi. Tua hi-in hih kipumkhatna a susia mi khat peuh in gimna thuak ding hi. Lungsim kikhatin kipawlkhawm uh a, amaute lakah Pasian om hi. I pumpi in Kha Siangtho tenna biakinn ahih manin pumpi cidamna susia lo ding ci-in kigen tawntung hi mah taleh, tua sangin Paul ii deihna taktakin pawlpi kipumkhatna a susia mite thuak ding pulaakna hi zaw hi.\nKorin pawlpi sunga buai-na, kithutuahlohna, kitot kiselna, kilangneihna cihte om hi mahta leh tua-te kantanin kipumkhat ding Paul in limtakin hilh hi (1Kor. 3:3). Tua bangin siatna bawl mite in Khristian kipumkhatna susia-in, Topa Pasian in amaute lak panin paikhia hi. Pawl sung buai-na in Pasian biakinn susia hi. Tua hi-in Paul in pawlpi mite in khatlekhat kikal kitelkhialhnate hemkhia dingin hanthawn hi. Pawl sungah buai-na hong tun ciangin Paul in Korin pawlpi a laikhakna-ah “Sanggamte aw, note khatlekhat kithutuakin, pawl kikhenna omkha lo-in, na lungsim, na ngaihsutna uhleh na ngimna uh na kikhatsak nadingun i Topa Jesuh Khrih min tawh ka hong thum hi” (1Kor. 1: 10).\nHazatna, kitot kiselna, kilangneihna cihte in Paul hun lai-a om hi lo hi. Tuhunin zong tua bang buai-na pawl sungah om hi. Pawlpi mimal khat ciat in tua bang buai-nate hemkhia-in khatlekhat kipumkhat nading bang masuan nei ciat i hiam?\nPawlpi kipumkhatna i tel nadingin limciinna kician mahmah khat in Khrih pumpi hi. “ Pumpi khat bek hi napi-in na a tuamtuam a nei hi. Pumpi in na a tuamtuam tampi a neih hangin pumpi khat bek mah ahih veve mah bangin Khrih zong pumpi na a tuamtuam a nei pumpi khat ahi hi” (1Kor. 12: 12, 27). Pumpi in pumpi nate kigawmin, pumpi nate in amau nasep ding ciat a sep mah bangun Khrih pumpi- pawlpi in zong tua bang mah hi.\n1Kor. 12: 12 – 26 sim in. Koi bangin pumpi tunga na tuamtuamte in pawlpi kipumkhatna pulaak hiam? Leitung mun tuamtuam a om SDA pawlpi kipumkhatna bangci bangin theitel na hiam? ___________________________________________________________\nPaul in kipumkhatna a gen ciangin kibatlohna tuamtuam om taleh kipumkhatna bek hi lo-in, tua kibatlohnate tungtawnin kipumkhatna genbel-in nei hi. Kha Siangtho tungtawnin tua kibatlohna hong kilangkhia hi-in, lamdangsak ding hi lo hi. I pumpi tungah a kibang lo na tuamtuam om taleh a lamdangtakin nasemkhawm uh hi. Tua bang mahin Khrih pumpi pawlpi in zong kibatlohna tuamtuam kigawmkhawmin, tua tungtawnin Khrih pumpi kicinnna, na khempeuh kicinna pulaak hi.\nKhrih pumpi i cih in pawlpi hi. Tuma kum 20, 30 kimlai-in SDA pawlpi khang mahmah hi. SDA pawlpi in minam tuamtuam, paunam tuamtuam, ngei-na kibang lo tampi kigawmkhawm hi. Hih kibatlohnate in Khrih sungah kipumkhatna susia lo hi. Kha Siangtho in kibatlohnate tungtawnin na hong sep ciangin pawlpi in pumkhat suakin nasepna mainawt hi. Kua mi, koi mun pan hi taleh, singlamteh mai-ah mi khempeuh in kikim khin hi. Leitung ah kilangneihna kikhenkhapna tam semsem taleh pawlpi in kibatlohna mah tawh kipumkhat thei hi, ci-in a lahkhiat ding kisam hi. Pasian’ mite in hotkhiatna hangin damna, kilemna kingah hi, ci-in pulaak thei hi.\nPaul in pawlpi pumkhat suahna zia hih bangin pulaak hi: “Khrih pen ama pumpi ahi pawlpi a honkhia pa hi-in, pawlpi tungah ukna thu nei hi” (Eph. 5: 23) ‘Amah pen pawlpi a hi ama pumpi lutang hi a, pawlpi’ nuntakna a kipatna hi” (Kol. 1:18). Thu-um mi khat ciat in Khrih tawh kizom i hih manin pumpi bup in a annek a kibat mah bangin, Pasian’ kammal tawh i nuntak ding thupi mahmah hi. Lai Siangtho hong sawl bangin nungta-in, biakna pia-in thungetna cihte in Khrih pumpi sungah kipumkhatna pulaak hi.\nTuu le Tuucing\nJohn 10: 1-11; Late 23 sim in. Pawlpi kipumkhatna bang pulaak hiam?\nKhuapi sungah ganhing tuamtuam muh ding hamsa thei hi. Khuapi sung om mi tampi in tuu le tuucing kizopzia tam theih lo ding uh hi. Ahi zongin Jesuh in tuu le tuucing thugentehna a ciangin a za mite in telthei pah uh hi. Jesuh in ‘ Keimah in tuucing ka hi hi,’ ci-in a kipulaak takteh a za mite in, “Topa in tuu bangin kei hong cing Pa hi,” cih phawk pah uh hi (Late 23). Topa in tuu bangin hong cing pa hi, cih limciin thugentehna i telkhin zo kei zongin a manpha lungmuanna hong pia hi. Nidanglai hi taleh tuhun Middle East gamte-ah tuucingte in a tuu cinte kitangsap bangbang pia uh hi. Lai Siangtho in Pasian in a mite tawh a hong kizopzia pulaak thugentehna tuu le tuucing tawh hong hilh hi.\nPasian’ mite in tuu tawh kigentehna thu theihhuai hi. Tuu in a gilo ganhing hi lo hi; lauhuai lo, kihtakhuai lo hi. A galte uh kiang panin amau le amau kidal thei lo uh hi. Tua ahih manin tua bang lauhuai-nate panin a cing, a khem dingin tuucing hoih kisam uh hi. Ganhing dangte bangin pil lo hi. Lampial baih hi; mang baih hi. Tua bang ciangin tuucingte in va zong kik uh hi. Tuu-moi laite lampai zo lo ahih man tuucingte in liangpuak hun om hi.Lungduai takin khoi, kep kul hi. Tuu in pawlpi limcing hi. Thu-um mite in Tuucing Jesuh kihtak ding hi lo hi. Tuu-te in Tuucing Pa’ aw a ngaih ding kisam uh hi. Thumang lo tuu a omleh tuubuk sungah tuu dangte tawh kikhumcip kisap hun om hi. Kituamkoih theih hi lo hi. Tuucing in tuubuk kongkhakah dingin tuu-te khat khit khat lutsakin, pusuak sak hi. Tuucing in tuute a sap ciangin tuu-te in za-in ama kiang zuan thei uh hi. “A tuute khempeuh a pusuah khiat khit ciangin tuate mai-ah a cing pa pai a, a cing pa’ aw thei uh ahih manin tuute in amah a zui uh hi” (John 10:4). Pawlpi in Tuucing Pa’aw ngaih ding kisam hi. Pasian’ mite kipumkhatna, lungmuan theihna in Pasian maikaihna, Ama aw za-in a nungzuihna uh tungah kinga hi.\nTuu tawh kigenteh ding kideih pha lo hi. Ahi zongin bang hangin i nunzia ding tampi hong hilh hiam?Tuucing Pa i kitangsapna, Ama aw i zak ding kisam i hihlam hong hilh hi lo hiam?\nNgaihsutbeh Ding: Ellen G. White, ‘ The Divine Shepherd,” 476 – 484, in The Desire of Ages; “ The Church on Earth,” 240 – 243, in Counsels for the Church.\nPawlpi khantohna, Pasian in pawlpi a makaihna, Khrih le Kha Siangtho nasepna, pawl sunga thu-um mite kipumkhatna muhtel nadingin Thuciam Thak laigelhte in Jerusalem khua Biakinnpi limcinna tungtawnin pulaak uh hi. Jerusalem biakinnpi in kikhel ngei lo hi mah taleh, inn khat a kilam ding ciangin a kipatna inn a kizawh dong a khantoh bangin, thu-um mite in zong thuzuihna-ah a khangto dingin hong hilh hi. Hih thugentehna in a kimansiang khin inn sangin inn khat a hong dintheihna inn kilamzia hi zaw hi. Pawlpi in a nasepna khempeuhah a nungta Pasian tenna biakinn ci-in hamphatna kipia hi (2Kor. 6: 16). John McVay, “ Biblical Metaphor for the Church: Building Blocks for Ecclesioloy,” in Angel Manuel Rodriguez., ed., Message, Mission and Unity of the Church (Hagerstown: Review and Herald, 2013), 52.\n1. Pawlpi a pulaak limciinna tuamtuamte lak pan koi limciinna deih pen na hiam? Bang hang hiam? 1Tim. 3: 15; 2Tim. 2: 3-5; 1Pet. 2:9 sungah pawlpi a pulaak limciinna bang kimu thei hiam?\n2. Pasian in a thu-um mite in kipumkhat dingin hong deih hi. Khatlekhat kimuanna in pawlpi cidamsak hi. Buai-na hong om ciangin kipumkhatna kisam mahmah hi. Awlmawh lohna, kin lohna cihte in a bei pak lo ding siatna lianpi piangsak thei hi.” Ellen G. White, 3T., 446. Pawlpi kipumkhatna kisiat loh nadingin kidop kul hi lo hiam?\n3. Pasian’ mite in Pasian hehpihna tungah kingak kul hi. A hong kihotkhiat nadingin Pasian’hehpihna bulphuh kul hi. Ei le ei hoihna tawh hotkhiatna kingah lo hi. Hotkhiatna hong pia Pasian’ hoihna in Pasian’ mi hihna hong ngahsak hi. Bang hangin hih in thuman hiam?\nTomkaihna: Pawlpi nasep le pawlpi omzia a hong laktel nadingin Thuciam Thak in limciinna tuamtuam tawh hong lak hi. Hih limciinnate in Pasian in a mite a hong kepna, siatna panin a hong dalna cihte pulaak hi. Hih limciinnate in thu-um mi khatlekhat kizopna, a hong kisawl nate mapangkhawmin sepkhopna kisam cihte zong hong hilh hi.\nSee also Sinna 12: PAWLPI KIPAWLNA LEH KIPUMKHATNA\nZSL 5: Laisiangtho Bekmah\nPrev post Thuhilh Siavuanpa\nNext post Cidamna


url: =A omna mun theitakei lecin thungetna tawh na honkhiathei hi ~ Tdkhen :: ZOMI DAILY\nA omna mun theitakei lecin thungetna tawh na honkhiathei hi ~ Tdkhen\nposted on 9 September 2018 at 8:45 pm Lomkholna: News, Tdkhen\nKenya gama Mau Mau te tapong a din lai 1060 kumin Missionary nih, Mutt Lora leh Higgens te zankhat Mau Mau te’ omna gam kantan sawmin Nairobi hong zuan uh hi. Mau Maute in ahihleh Kenya mite leh missionaryte a thah nop dan uh kibang lel hi. Nairobi khuapi pan tai 17 pawl a gamla-ah a mawtaw uh Land Rover hong sia mawk hi.\nHiggens in a bawl’ bawl hangin a mei mitin pai thei nawnlo hi. Amau zong mawtaw sungah giak lel uh hi. Tua bangin Late 48 sung tawh a kihehnem lel uh hi. A zingciangin a mawtaw uh bawl thei-in a pai nading uh a tung thei uh hi.\nNipikal tawmcik khit ciangin Higgenste a khuan la-in America ah hong ciah uh hi. Amau in a khualzinna lamkal-a a tuahuh, Nairobi khua Pastor, a mau vaitun delha pai kiangah a gen uh hi. Tua thu a gen’ciangin Pastor in zong, Mau Mau pawlte laka khat in a thugen khat, Higgente’ mawtaw bawl lai thah a sawm’ thu uh leh that dinga a pai’uh ciangin mawtaw kiimah mihing 16 a om’ manin that ngam nawn lo-in a kilehkik thu uh a na gen uh ahi hi.\nPastor in mi 16 ci-a a gen’ciangin, Higgens-te in, “Bang na cihnopna uh hiam, thei kei ung” ci-in dawng uh hi. Amaute lak panin thu-ummi mahmah Clay Brent in a dong pha hi. Higgenste in, “Banghangin maw” a ci hi. Clay in a genna ah, March 23 ni-in a lungsimah thungetnopna Pasian in a guat thu a gen hi. Amah in zong Pawlpi mi 16 tawh a lungsim gikpi a kilakkhiat matengin thu a ngetpih pih ahi hi.\nMore: Malaysia biakpiakna, thungetna munte ah a ngongtatsawm mi 7 kiman\nPasian in Vantungmite 16 tua thungente’ taang’in Higgenste’ mawtaw kiimah ding sak hi ding hi. Pasian in a mite cing dingin thungetnopna a nei ding mi om sak a, tuate’ hangin nalamdang tampi vantung in a lak khia hi. Ih vei’te leh kisam i sakte thu i ngetsakleh ei’taang’in Pasian in vantungmite hong na sawl’sak ahi hi.(Missionnaryte & Khamangthangte, Thu-um mimalte, a manphatna uh kikimin, Pasian’itna kibang hi..Johan 3:16). Tdkhen\nPrevious: Mihing te bangtawh kinungta hiam? ~ Job Cinpi\nNext: Hunlap in na ta na tute pilna siamna guan in ~ Hang Cin Hau\nZAM Thupuak :: 26 May 19 (UN zumpan phone hongki sapciang)\nItna aa ding Telephone ~ Peter Suumpi\nTangthu khat hoih kasak mahmah om\nMalaysia, Kuantan aom innsung khatah Gas bung puakkham in mi 1 liam


url: =Pa, Napoleon azopa ke’n zo! :: ZOMI DAILY\nposted on 21 February 2018 at 3:05 pm Lomkholna: News, Tdkhen\nKum 1885 pawlin Piantit (France) galkapmang (General) Napoleon leh a pawlte in Europe gambup a zawh khit ciangin a maban England gam zong sim lai ding cih a ngaihsun hi. Tua thu Englandte in a zak uh ciangin lau-in a ling uh hi. Ahizongin tua banga launa bek tawh mawk-om’ theihthu hilo ahihmanin, England galkapmang General Wallington in zong a galkap teng khawmin, Napoleon pawlte sim dingin a kuankhia uh hi. Ki ummawh lopi-in Napoleonte va zo kha zenzen uh hi.\nEngland kumpite in tua thu a zak uh ciangin nuam lua in lasakna, lamna tawh Willingtonte dawn dingin hong kithawi uh hi. Galkapmang General Willington leh a pawlte zong inn a tunkal ding ngaklahin lam ngeina zong tawn nawn lo-in lam dawt, lam nai theithei tawnin a tembawte uh hong nawhhawl’ mahmah uh hi.\nLam nai pen dingin a ngaihsut uh tuipeeng khat-ah hong pai uh hi. Ahizongin tua tuipeeng monglam piauzangah papi khat in huan a na nei citciat hi. Papipa in a tapa kum 13 mikhat kiangah, “Bawi aw, tuni-in Willington leh a galkapte in i huan nawk’ hong sawm uh hi. Tua bangin hong pai mawk le-uh i an teng kisia mang ding hi. Tua ahihmanin i huan kongkhak-ah va pang inla, huanah lut sak het kei in” ci-in a tapa thu a pia hi.\nA sawt lo-in Willington leh a galkapte kiphu muaimuai-in hong suak uh a, kongkhak hongin paisuak pah ding a sawm uh hi. Ahizongin naupangpa in kongkhak hon ding na phal hetlo mawk hi.\nLam makaite in naupangpa’ tungah nakpi takin ngen uh a, “Ka nau aw, kong hong honsak mai in; ka siatsak khempeuh uh kong lohkik ding uh hi; a zah tampi-in kong loh ding uh hi” ci-in suai lompi khat a piak uhleh naupangpa in, “Bangzahin manpha in a zah tampi hitaleh kongkhak hong sak lodinga thupiak ka hi hi” a ci hi. Galkapte lah a honhonin hong tung zuahzuah ta hi. Lampi dang lah om lo hi.\nA sawtna ciangin General Willington hong tung petmah hi. Thu om dan khempeuh a theih ciangin tua naupangpa thawmvau-na tawh kipai thei lel dingin a ngaihsun hi. “Naupangpa aw, galkapmang hangsan Willington, Napoleon a zopa ka hihlam na thei hiam, manlang takin kong hong in” a ci hi.\nNaupangpa in zahtakna pia in bansah a, “Pu aw, Napoleon a zo mithupi Willington in ka pa’ hong thupiak a nial dingin hong sawl teitei dingin kong um kei hi” ci-in a dawng zen hi.\nTua tengleh Willington in tua naupangpa’ muanhuai zia a theih ciangin lamdang sa mahmah a, “Hih naupang banga thupiakna a lenkip galkap tawm beek nei leng, Europe gambuppi haksa lo takin ka zo ding hi” ci-in a galkap hon teng tawh a kilehkik muaimuai uh hi.\nTua khit ciangin naupangpa a inn-ah tai vingvenga, “Pa pa aw, Napoleon a zo Willington ke’n zo ka hi maw” ci-in kipak takin a pa’ kiang a kidenna hi. Tdkhen\nPrevious: Hakha ah Chief Minister Pu Lian Luai thugenna\nNext: Si akicih vaitawh kisai in Rambo in kasi naikei hi ci’n gencianna nei\nThailand, Phuket ah Myanmar gammikhat lei kivukkha in si, mi 2 liam


url: =Khangno lawm zondan ~ Rev. Thang Khawm Pau :: ZOMI DAILY\nKhangno lawm zondan ~ Rev. Thang Khawm Pau\nposted on 17 May 2020 at 1:02 pm Lomkholna: Article, Family\nKhangno lawm zondan Prov.19:14 ~ Rev. Thang Khawm Pau\n20th century hong kipat a kipanin, leitungah nungak le tangvalte ki-it, kingaih le kiteen zia tampi hong kikheel mahmah cih itheihsa a hihi. ‘Innkuan’ cih kammal pen pasal in zi a neih lo in a hih kei le nungak in pasal a neih loh in a piang tawm mawkmawk thei hi lo hi. Nuntak zia kithak patna a hih mah bangin innkuan sung a nop theih na’ng in Pasian deihna tawh kituak nungak le tangvalte in i zon ding thupi masa hi.\nI. Pasian patkhiat innkuan (Pian.2:1)\nPasian bawl na khempeuh hoih mahmah hi napi in, mihing (pasal) adingin kisam a sak khat na om hi. A kithuah pih ding, a huh ding, lungsim kuppih ding amah bang khat mah kisam hi ci in Pasian in thei hi. Tua hi a tua kisapna a thei Pasian lung nuamlo-in, pasal Adam adingin a kisapna Pasian in vaihawm sak hi. Pasian tavuan piak a hi mihingte tawh leitung a kidim nang, a pun na’ng le leitung a uk na’ng uh numei lo-in piangthei lo a hih manin Pasian in pasalpa a huh ding, pasal pa’ kisapna a dipsak dingin (1Tim 2:14) numei na bawl sak in, innkuan cihna bawl hi. Hih pen Pasian hong patkhiat a hihi.\nII. Pasian piansak zia\nZomite in, numei khat kum sawmnih bang a phak ciangin, nungak picingin tuata, pasal khat kum sawmthum a phak ciangin tangval picing thei dingin ki ngaihsun hi. Pasian in mi khat a pian khit nak le ‘ lawm ngaih theihna’ cih hong bawl sak hia, numei-pasal in i neih kim thu khat a hihi. Hong ki ngai maw, ngailo cih thu hi masa lo-in, vaangngaih cih khat kinei masa ciat hi.\n“Picin” hun’ a tunma in, kikhel hun thupi tak khat pen numei le pasal pumpi sungah om hi. Hih hun thupi mahmah le a lauhuai mahmah hun hia, numei khuaval sim khat le pasal om mawh sim khat hong kizop khak le bel “aman lian” hi ding hi. Tua hi a it ngaih le duh ngaih cih om a hih manin, tulai khangnote ki dop mahmah ding kong thei sak nuam hi.\nHong it taktak le hong iplah lelte theih telna dingin,\nHong it taktakte in.\nA hoih hong deihsak,\nHong ngak zo hi.\nNa innkuante hong it pih ding hi.\nHong iplah lelte in;\nHong maingal in hong ngapthawh gawp ding hi.\nHong susia nuam lel ding uh hi.\nHong kin tengtung ding hi.\nNang bek hong tang it in na innkuante it lo ding hi.\nPawl khatte in na maitang bang hong en ngam lo zawzen dinga, lugsim tak tawh hongit peuh na hi thei ding hi. Pawl khatte leuleu in, ngak lah lua pong mawk uh a hih manin, kam zol in, ‘phalbi khuavot sung hi thei peuh le’ hong ci henhan ding uh a, kin tengtung ding uh hi. A ki-kin luat le a hoihlo lam hi zaw kha ngel ding hi.\nTua hi a, na kin luat uh le ‘leep se ding’ hi peuh mah lo hi. Numei na hih a thupina le pasal na hih thupi na kepsiam in. A dikdiak in numei te na kidop siam kei le khat vei khialhna in khantawn minsiatna le maimawlna hi thei ding hi. Numeite in, na numei hihna uh hoihtaka kep ding kisam hi. Pasian in a siangtho a hong bawl hi in siangtho tak mah a kep ding a hih lam mangngilh kha het kei in.\nIII. Pasian piak kholh thukhunte.\nLai Siangtho lui Piancil 24 sungah i muh mah bangin tuhun Lai Siangtho siksan in nei le cin na khial ngei kei ding a, innkuan nuam na nei thei ding hi.\n1. Upna kibang (piangthak le piangthak) teel in.\n2. Pasian muang in.\n3. A pian zia, gamtat luheek ngaihsun in.\n4. Pasian hong piak lung pilna zang in.\n1. Upna kibang teel in: (2Cor. 6:14, 15)\nTui leh sathau aki hel theih loh zia, sathau suangso-in la, tui vot sung le cin, tam geen kullo-in thei ding hi teh. (Pian. 24) ah Abraham in a tapa adingin, mihing nuntakna tawh a pasiante peuh uh a bia, numei pasal ki thuahna a thaangtat, Canaan mite tawh a ki teen ding deih sak peuh mah lo hi. Tua ahih manin, amau om zia kitheisa mite kiangah a mo ding la sak hi.\n(2Cor.6:14,15) “hakkol ki banglo” a cih pen, hakkolpi a gen hi lo-in, tua hakkol a pua ganhing ki banglo a genna hi zaw hi. Van a pua khawm ding, nasem khawm dingte ahih mah bangin, na zi ding, na pasal ding zong na khan tawna, nasep pih ki kholhpih ding ahih mangngilh loh ding thupi mah mah ahih na hong hilh hi. Tampi gen ta kei leeng Lai Siangtho sungah hih mite: Samson (Thukhente 14:3): Solomon (Kumpi Masa 11:4 Pasian umlo a zite in, a lungsim ki khel sak zo zen hi.) Ezra 9,10, Neh. 13: 23-27, Malachi 21:11,12 te hoihtak in sim in.\n2. Pasian Muang in:\nMihing nuntakna i suah tung a kipan in, khat tang a ki nungta hi lo-in, mi khat tunga ki nga nuntakna ahi hi. I neu lai-in i nu i pa tung i ki nga a, annel tuidawn leh puansilh nikteen ding amau hong sik, hongguat ding bek i ngak hi. Tua mah bangin nuntakna nak ahi Pasian tung na khempeuh i ngak ding ahi hi. (Pau 3:5-7)\nPasian na muan le na “vai” Amah ap le cin, lungdam tak in, a hoih pen hong panpih ding hi. (Pau. 19:14) Leitung inn leh lo te pate tung pan hi-in, zi pil ahih leh Topa bek in, hong pia thei hi; ci hi. Zi hong pia Pasian na ci lo-in “zi pil” na ci sese hi. “A pil” ci ahih man in, a “hai” om hi-cih ki mupah hi. Laitaan leh Degreee tampi neihna cih hi lo-in, ciimna, mai khuat theihna cih ahi hi.\n3. Gamtat lu heek ngaihsun in:\nNa lungtang hong kheisak (operation bawl)dingin zu khamkham siavuan peuh na muang zo ding hiam? A tei, a siam, a minthang siavuan na teel zawk ding kong um hi. (Pian. 24:13,14) a ki niamkhiat, na seempa lungsim bang a nei numei khat om hi. Ki niamkhiat, na sep hahkat numei, numei ahihna siang tak a, a keem nu ahi hi. Nang zong tua bang hi nuam in.\n4. Pilna zong in:\nNa khat na lei ding ciang; na teena ding mun na teel ciang leh pasal/zi ding na teel ciang Pasian hong piak lungsim zat ding ahi hi. (Pian. 24) ah Issac zi ding in Rebekah a zon’ nang mun (24:3,4,10) thei-in, a muh theih nangin Topa’ huhna na ngen hi.\nNa lungsim Topa’ khut ah ap in la, nang theih tawmna, lim leh na lamdang pian peuh na lamet leh Pasian mai-ah koih masa kei-in. Eliezer in Rebekah mai-ah tailo-in, a tuidip lai tak hoihtak in en gige hi.\nPasian a it piangthak na muante tawh ki-kum in la, advise ngen in. (v.49). Pasian a it, innkuan na hih ding thupi a, Pasian kihta uh ahih man in, Lai Siangtho hilhna mang nuam pah ding uh hi. Hih a tung a thute thupi ngaihsut in, Pasian ki makaih sak le cin, na khial ngei kei ding hi. Rev. Thang Khawm Pau\nPrevious: “Aw.. nek loh buanlawh maw!” ~ Job Cinpi\nNext: Donald Trump Pangzang khua ah ~ Pu Thangboi\nZAM Thupuak :: 05 May 19 (UN ah Phone puakdanding)\nTan 10 All D pahtawina piak hunding kicianta\nUS Immigration te’n Green Card bekbek akigawm in 8543 bawlkhialkha\nZoya Phan Testified at Oslo Freedom Forum\nVantung Nawizu (Heaven’s milk) ~ Dim Lun Zam\nZomi lungdamkoh ni kibawl ding\nZi Li A Nei Mihaupa ~ Khat Thang


url: =I teenna leitung thakhatthu a asiat nading apiangsak thei nam gukte ~ TK Lian :: ZOMI DAILY\nI teenna leitung thakhatthu a asiat nading apiangsak thei nam gukte ~ TK Lian\nposted on 1 February 2017 at 6:36 pm UTC+9:30 Lomkholna: News, Thangkhanlian, World\nFeb. 1, 2017: I teenna leitung pen nuclear zanga gal omna, leitung lum luatman (global warming) ahih leh natna lianpi a pian’na hangin beimang thei hi kici. Ahih hangin hih thu thumte pen kipelh thei napi leitung thakhat thu-in a siat gawpna (catastrophes) theihna ding thu nam guk hangin a siat ding kipelh thei lo hi ci-in Conservative news laipaih (articles) ah Nottingham Trent University-a Lecturer in Astronomy sem Daniel Brown in thu nam guk a gente en dih ni.\n1. High energy solar flare: Ni pen aksi nam khat banga kingaihsun a cingkam leh siatna a piangsak lo (peaceful star) bangin a kingaihsut hangin magnetic fields kici ni sungah tampi om a, tua munte pen i teenna leitung sangin golzaw hi. Tua munte ah radiation hangin ni huih (solar wind) kici om thei a, tua-in mihingte sih theihna ding na them nono (particles) leh radiation kici piangsak thei hi. 1859 in zong ni panin huihpi (solar storm) in leitung na nawk ngei a, tua pen Carrington Event kici a, electronic van tampi tak na sia gawp hi. Caring Event banga hatzaw hong piang kik leh mei (electricity), a lumsakna (heating), AC, GPS leh internet khempeuh a siat banah zatui leh nek ding an khempeuh kisia khin ding hi.\n2. Asteroid impact kici aksi them kia suang ten leitung hong deng leh mihing tampi kisi ding hi. Asteroids in leitung a deng manin ganhing gol mahmah dinosaur kici khempeuh na bei (extinct) hi kici hi. Asteroids gol ten leitung hong deng leh mihingte nuntakna bei zo ding kici hi (Mangmuhna LST sim leng zong aksi leh khapi a kim khat in leitung deng hi cih i mu thei hi).\n3. Expanding sun kici ni pen khan’ beh leh atmosphere pua-ah planetary nebuba kici kibawl ding hi. Ni pen kum 7.72 billion in a upat ciangin si ding hi ci-in scientists ten ci uh hi. Tua bangin ni in a golna behlap hi leh vantunga om na gol (stellar giant) ten Mercury leh Venus umcih zo ding uh hi. Solar wind hangin ni liat beh dinga, i teena leitung pen a pua lamah (outer layers) ah kikhin dinga, aksi site bangin malh/tuisuak (melt) ding ahih manin mihingte kinungta zo lo ding hi.\n4. Local gamma ray burst kici a hat mahmah gamma ray puakkham hangin ni, kha leh planet tuamtuamte a kimkot binary star systems (two stars orbiting a common centre) pen puak kham dinga, second tam lo sung ahih kei leh minute tam lo sungin puakkham ding hi. Hih bangin a puakkhapna hangin sih theihna ding radiation a dal ozone layer kici kisia dinga, aksi puakkham (supernovas) piang ding ahih manin ni panin UV radiation in i teenna leitung hong nawk dinga, mi khempeuh kisi khin ding hi.\n5. Nearby supernovas kici pen aksi puakkham (Supernova explosions) pen aksite a nutakna ding hun a bei ciangin puakkham hi. Aksi puakkham pen aksi lom omna Milky Way kicihna ah kum 100 sungin nih vei bang puakkham den hi. Milky Way panin leitung kigamla lua ahih manin a kisi khin lo hi bek hi. Betelgeuse aksi kici pen aksi san gol mahmah hi a, si dekdek ta hi. A oman kiim Orion panin 460-650 light years (light years kici pen 5.88 trillion miles or 9.46 trillion kilometers ahi hi) in gamla in om hi. Kum million sanga tamzaw deuh khit ciangin hih aksi san puak kham dinga, a upak khapna hangin sih theihna radiation a khak khiat ding pen light yraes 50 bangin kigamla hi.\nRelated: Nigeria gammi zi 86 nei in zihau in aminthang mahmahpa sita\n6. Moving stars (aksi kikhin) pen aksi vak thapte (wandering stars)\nMilky Way kiim-ah vak kawikawi uh a, ni tawh va kinaih tektek uh hi. Tua bangin aksi vakthapte pen suangtum golpi hi uh a, ni kiim-a om “Oort cloud” kicihna mun nawl tawh va kitaih khat le uh aksi them kia (comets) i cih ten leitung hong deng dinga, nuntakna nei khempeuh kisi khin ding hi. Ni nangawn aksi lomte omna Milky Way kiim a kimkot hi a, interstellar gas kim-ah kimkot ahi hi. Tua hangin aksi puak kham (supernova) tam zaw panin i teenna leitung hong dal in hong humbit thei hi. Ni’ huih (sun’s wind) ni sunga om magnetic field kici in a phuan banga a omana kiim bubble-like solar system kici sunga om heliosphere in interstellar medium kici tawh in leitung hong nawkna ding hong dal hi. Hih kiim pen kum 20,000 to 50,000 sungin heliosphere ah zat theih mel kei leh leitungah khuahun lumna leh votna nakpi takin kilaih dinga, nuntakna nei khempeuh si khin ding hi.\nSource: Space.com/ Thang Khan Lian\nPrevious: Israel in a uk khumna West Bank a teennading inn 3000 lamsawm ~ TK Lian\nNext: US gamsung luttheihloding Muslim gamlak ah Malaysia kihello ~ ZD


url: =Zuau hilo hi ~ Zomi Quavadis :: ZOMI DAILY\nposted on 4 September 2018 at 4:31 pm Lomkholna: News, Zomi, ZomiQuavadis\nHamsa taka Refugee Card tawh Gamthumna na tun pen Topa thupha hi. Nang na tunna hangin Pasian’ thugen tampi na sam zo hi.\nZuau tawh Gamthumna a tung hiteh hong kicih hangin heh kei in, zuau tawh a tung nahihtakpi phial lezong tua zuau tungtawnin thupha tampi na bawl khin hi. Nang hangin Zomi lasiam, music siam, politicians, Pasian’ thugen siamte leh mi tampi in tampi tak phattuam lawh uh hi. Nang sam kei lecin amau pilna siamna tawh Gamthumna ah kha tampi a taam zo ding kuamah om lo uh hi.\nZuau na genna hangin Gamthumna a tung nahihlezong lungkham ken, Zogam a na nusiat migenthei na nulehpa, sanggamte leh khuapih khuazaang in hong noptuampih uh hi. Khua daak dih ve, Zogam ah taihinn tampi kiciang khin zo hi lo maw! Zogam leh Zomi a zuun a puah no teng hizaw uh ciai! Tua taihinn a nei zote pen a tamzaw Gamnihna leh Gamthumna a omte na hi uh hi. Kawlgamah adang sem ih hihkeibuangleh nitha 8000 tawh taihinn hoih kilamzo ngei lo ding cih pen muhsa hi.\nMore: Obama leh a innkuanpihte e leh? ~ Zomi Quavadis\nA taktakin cilehang zuauthu a gen hikei teh. A piang takpi thu nang leh nang kibulh tawmin thumaan a gen na hihi. Kum 60 val sung siik khut tawh hong ki-uk cip hi. Leitungbup inzong hih thu hong thehpih hi. Pasian in zong thei lua hi. Nang na thuak khak loh hangin na ute, na nulehpate, na khuapihte in thuak uh hi. Amau thuakna pen Pasian in nang aa dingin thupha a suaksak ahihi.\nLungkham ken, na gen thute pen nang na thuak khak lian loh hangin a thuak kha om hi. Zuau hi lo hi. Zomi Quavadis\nPrevious: Zite’ lungnopna kim a pasal ~ Tdkhen\nNext: U.S. Citizenship suahtheih nading dotna & dawnna 100


url: =Jeremiah is put down a well, Jeremiah 38:1-28 | Bibleview\nTedim » Lai Siangtho » Thuciam Lui » » Jeremiah is put down a well, Jeremiah 38:1-28\n38:1 Mattan’ tapa Shefatiah, Pashhur’ tapa Gedaliah, Shelemiah’ tapa Jehukal, leh Malkhiah’ tapa Pashhur-te in mi khempeuh tungah keima thugenna a za uh hi.\n2 Keimah in mite kiangah, “ Topa in hong cihin-ah: Hih khuapi sungah a om mi peuhmah namsau tawh ahi a, kial tawh ahi a, pulnatna tawh ahi zongin a si ding uh hi. Ahih hangin pusuak khia-in Babylon mite a beel peuhmah nungta ding a, suakta liailiai ding uh hi.\n3 Topa in hong cihin-ah, Babylon kumpipa’ khutsungah hih khuapi kipia taktak ding a, a kila ta ding ahi hi,” ka ci hi.\n4 Tua ciangin kumpipa’ uliante in kumpipa kiangah, “Hih mipa i thatlum ding hi. Bang hang hiam cih leh hih thute a gen manin hih khuapi sungah a omlai galkapte leh mi khempeuhte lungkia sakin thazawsak hi. Hih mipa in i gam mite’ phattuamna ding zong loin a gimngahna ding uh a zongzaw ahi hi,” a ci uh hi.\n5 Kumpipa Zedekiah in, “En un, note’ khutsungah amah om hi. Keimah in note kong kho thei kei hi,” a ci hi.\n6 Tua ciangin amaute in kei hong man uh a, thong huangsunga om kumpipa’ tapa Malkhiah’ tuikhuk sungah khau tawh hong khiasuk uh hi. Tuikhuk sungah tui omloin buan bek om a, buan sungah ka tumsuk hi.\n7 Kumpipa’ innsungah na a sem kumpi ulian khat ahi Ethiopia mi Ebedmelek in tuikhuk sungah kei hong kikhiatlam a za hi. Tua laitakin Benjamin Kongpi-ah kumpipa tu-in a om hi.\n8 Ebedmelek zong kumpi inn panin hong paikhia-in kumpipa kiangah,\n9 “Ka to kumpipa aw, hih mite in kamsangpa Jeremiah, tuikhuk sungah a khiatsuk uh a khial uh hi. Bang hang hiam cih leh khuasungah anlum om nawnlo ahih manin an ngawlin a puksi veve ding ahi hi,” a ci hi.\n10 Tua ciangin kumpipa in Ethiopia mipa Ebedmelek sawl a, “Hih lai panin mi thum tonpih in la, kamsangpa Jeremiah a sih ma-in tuikhuk sung pan va kaikhia un,” a ci hi.\n11 Tua ciangin Ebedmelek in zong a mite tonpih a, kumpipa’ inn-ah pai-in vankoihna sungah a lut khit uh ciangin tuikhuk sung pan khau tawh kei hong kaihkhiatna ding uh puansiasa leh puan lui pawlkhat a la uh hi.\n12 Tua ciangin Ethiopia mipa Ebedmelek in keima kiangah, “Na lenuai leh khau kikalah puansiate dap in,” ci-in hong sawl hi. Kei zong tua mah bangin ka hih hi.\n13 Tua ciangin amaute in tuikhuk sung panin khau tawh kei a hong kaikhiato uh hi. Ahi zongin thong huangsung mahah ka omlai hi.\n14 Kumpi Zedekiah in kei hong vaikhak a, Topa’ biakinn kongkhak tumna-ah a hong sam hi. Kumpipa in kei kiangah, “Thu khat kong dong ding hi; bangmah hong im kei in,” hong ci hi.\n15 Kei zong Zedekiah kiangah, “Thuman bangin hong gen leng kei nong that taktak ding hi. Ka ngaihsutna hong pia ta leng zong nong mang nuam kei ding hi,” ka ci hi.\n16 Tua ciangin kumpipa Zedekiah in kei kiangah, “Eite nuntakna a hong pia Topa a nuntak bangin kong sisak kei ding a, nang a hong thatnuam hih mite’ khutsungah zong kong pia kei ding hi,” ci-in kiciamna a hong piasim hi.\n17 Tua ciangin keimah in Zedekiah kiangah, “ Topa, Vanglian Pasian, Israel mite’ Pasian in hong genin-ah, Babylon kumpipa’ uliante na belh leh na nuntakna hong kimap ding a, hih khuapi in zong mei tawh haltumna thuakloin nang leh na innkuanpihte na nungta ding uh hi.\n18 Ahih hangin Babylon kumpipa’ uliante na belh kei leh Babylon kumpipa’ khutsungah hih khuapi kipia ding a, amau in mei tawh halin amaute’ khutsung pan na suakta kei ding hi,” ka ci hi.\n19 Kumpipa Zedekiah in kei kiangah, “Babylon mite’ kiangah a tai Judah mite ka kihta hi. Amaute’ khutsungah kei hong kipia leh amaute in kei hong bawlsia ding uh hi,” a hong ci hi.\n20 Kei zong, “Amaute’ kiangah nang hong kipialo ding hi. Tu-a kong gen bangin Topa’ thu mang in. Tua hi leh nang-a’ dingin hoih ding a, na nuntakna hong kimap ding hi.\n21 Ahih hangin na lut nop kei leh, Topa in ka maangmuhna sungah hih bangin hong lak hi:\n22 En in, Judah kumpipa’ innsungah a kinusia numei khempeuh Babylon kumpipa’ uliante kiangah kipaipih a, tua numeite in Zedekiah kiangah, ‘Na lawm muan’te in nang hong khem uh a, nang hong zo ta uh hi. Buan sungah na khe tum ahih manin nang hong nungngat ta uh hi,’ ci-in a gen uh hi.\n23 Na nupite leh na tate khempeuh Babylon mite kiangah kipaipih ding a, nangmahmah zong amaute’ khutsung panin na suakta kei ding hi. Babylon kumpipa in hong man ding a, hih khuapi mei tawh a kangtum ding hi,” ka ci hi\n24 Tua ciangin Zedekiah in kei kiangah, “Hih thute kuamah theisak kei in. Tua hi leh na si kei ding hi.\n25 Ahih hangin kumpi uliante in nang kong hopihlam a zakkhak uh a, nang kiangah hong pai-in hong hopihin, ‘Kumpipa kiangah na gen thute leh kumpipa in nang kiangah hong gen thute hong gen in. Bangmah hong im kei lecin kong that kei ding uh hi,’ ci-in a hong genkhak uh leh\n26 amaute kiangah, ‘Kumpipa in kei, Jonathan’ inn-ah a si dingin a hong puakkik nawnlohna dingin a thum hi ing,’ ci-in dawng in,” ci-in a hong gen hi.\n27 Kumpi ulian khempeuh ka kiangah hong pai takpi uh a, thu a hong dong uh hi. Kei zong kumpipa’ hong vaikhakna bangin ka dawngkik hi. Tua ciangin amaute in a gen ding uh om nawnlo hi. Bang hang hiam cih leh kumpipa tawh ka kihona uh a hong zasim kuamah a om kei uh hi.\n28 Tua hi a, Jerusalem khua a kilak ciangdong kei zong thong huangsung mahah ka omlai hi.\n7:1 Judah gamah Zedekiah kumpi a suahzawh kum kua leh kha sawm a phak laitakin, Babylon kumpipa Nebukhadnezzar leh a galkap khempeuh Jerusalem khua a sim dingin a hong kuan uh hi.\n2 Zedekiah in a ukzawh kum sawm leh kum khat, a kha lina, a ni kua ni-in, kumpipa’ khuapi kulh a hong phulet uh hi.\n3 Jerusalem khua a kilak laitakin Nergalsharezer, Samgarnebo, galkapbu Sarsekhim leh sakol galkapmang Nergalsharezer-te-a kipan Babylon kumpi uliante khempeuh hong pai-in kongpi laita penah hong tu uh hi.\n4 Judah kumpipa Zedekiah leh galkap khempeuh in amaute a muh uh ciangin a taisim uh hi. Zan laitakin kumpipa’ huansung tawnin kulhte gel kikala kongpi kantanin khuapisung pan paikhia uh a, Arabah gam lam a manawh uh hi.\n5 Ahih hangin Babylon galkapte in nungdelh uh a, Jerikho zanglei-ah Zedekiah a pha uh hi. A mat khit uh ciangin Hamath gam Riblah khua-ah, Babylon kumpipa Nebukhadnezzar’ kiangah paipih uh a, amah in thukhenna a pia hi.\n6 Riblah khua-ah Babylon kumpipa in Zedekiah’ muh mahin a tapate thahlupsak a, Judah gam kumpi ulian khempeuh zong a thatlum hi.\n7 Zedekiah’ mittangte a khelkhiatsak khit ciangin kol bulh a, Babylon-ah a ciahpih hi.\n8 Babylon mite in kumpipa’ inn leh midangte’ innte hal uh a, Jerusalem khua kulhpi a susia uh hi.\n9 Tua ciangin kumpi cing galkapmangpa Nebuzaradan in khuapi sungah a kinusia lai mite pen ama kiangah a tai mite tawh, Babylon-ah sal dingin a paipih hi.\n10 Kumpi cing galkapmangpa Nebuzaradan in bangmah a neilo mizawng pawlkhat Judah gamah nusia a, leenggah huan leh lo a pia hi.\n11 Babylon kumpipa Nebukhadnezzar in kei tawh kisai-in kumpi cing galkapmangpa Nebuzaradan thu pia a,\n12 “Jeremiah la un. Limtakin kem un la bawlsia kei un. Ama deih bangbangin na bawl un,” a ci hi.\n13 Tua ciangin kumpi cing galkapmang Nebuzaradan tawh, galkapbu Nebushazban leh sakol galkapmang Nergalsharezer-te-a kipan Babylon kumpipa’ uliante khempeuh in\n14 thong huangsung panin kei a hong lakhia uh hi. Ahikam’ tapa ahi, Shafan’ tupa Gedaliah in hong kemin inn-ah a hong ciahpih dingin kei a hong ap uh hi. Tua ahih manin ka mipihte’ lak mahah ka om hi.\n15 Thong huang sungah kikhumcipin ka om laitakin Topa in hong hopih a,\n16 “Ethiopia mi Ebedmelek kiangah pai in la, ‘Vanglian Topa, Israel mite’ Pasian in hong genin-ah: En in, hih khuapi hoihna ding hilo, a siatna ding ka gensate ka tungsak ding a, tua ni a hong tun’ ciangin nangmah in zong na mu ding hi.\n17 Ahih hangin Topa in kong cihin-ah, tua ni ciangin nang kong honkhia ding a, na kihtak mite’ khutsungah hong kipialo ding hi.\n18 Bang hang hiam cih leh nang kong honkhia taktak ding a, namsau tawh thahna na thuak kei ding hi. Topa in kong cihin-ah, kei hong muang na hih manin na nuntakna na suahtak liailiai ding hi, hong ci hi,’ ci-in va gen in,” a hong ci hi.\n6:1 Kol kibulhin Jerusalem khua leh Judah gama saltangte khempeuh tawh Babylon khua-ah hong kipuak khit ciangin Ramah khua panin kumpi cing galkapmang Nebuzaradan in hong khahkhia kik hi. Tua khit ciangin Topa in kei a hong hopih hi.\n2 Kumpi cing galkapmangpa in kei hong samkhia-in hong hopih a, “ Topa na Pasian in hih mun a siatna ding thu gen khinzo hi.\n3 Ama gen bangmahin Topa in tu-in zong a hih khinzo hi. Note in Topa’ thu mangloin a tungah mawh na hih manun, note tungah hih bang thu a hong tung ahi hi.\n4 Tu-in en in, na khuta kibulh kolte tuni-in kong sutkhiatsak a, kong khahkhia ta hi. Babylon khua-ah kei tawh pai ding hoih na sak leh hong pai in. Keimah in limtakin nang kong kem ding hi. Ahih hangin Babylon khua-ah kei tawh pai ding hoih na sak kei leh hong pai kei in. Gam khempeuh na mai-ah om a, na painopna peuhpeuhah na pai thei hi,” a hong ci hi.\n5 Kei ka pau loh ciangin Nebuzaradan in, “Babylon kumpipa in Judah gam khuapite a uk dingin a koih Ahikam’ tapa, Shafan’ tupa Gedaliah kiangah paikik in. Amah tawh na mipihte lakah na teng in. Na ten’ nop kei leh lah na pai nopna peuhpeuhah pai in,”a hong ci hi. Tua ciangin kumpi cing galkapmangpa in an leh letsong hong pia-in kei a hong paisak hi.\n6 Tua ciangin kei zong Ahikam’ tapa Gedaliah’ omna Mizpah khua-ah ka pai a, gamsungah a omlai ka mipihte tawh ka omkhawm hi.


url: =Leitung Biakna Lian Te Thu (Islam) « Nikonghong\nHome » Biakna » Leitung Biakna Lian Te Thu (Islam)\nIslam te nah Christian te hong tel zawk ngawl bel thu khat om hi. Jesu um in saang po leang ngupna kinga thei ci thu ahi hi. Islam biakna ah ngupna sia mihing te ii upna haat maw haat ngawl, apha vawt maw asia vawt, ngamtat pha nei maw nei ngawl cite theampo taw thu khen hi. Pathian sia itna taw kidim in maw maina hong pia nuam hikale, ngamtatna pha nei ngawl mihingte ii mawna mai sak tuan ngawl hi (Yahiya Emerick, President of the Islamic Foundation of North America)\nLeitungah biakna lian bel sung khat ahi Islam biakna taw kisai kikum tawng. Amate ii taangthu, upna le kalsuan zia te ih kikum tu hi. Islam ahibuale Muslim ci in ih heak biakna sungah thu ummi leitung buppi ah 1.4 pan 1.6 billion kiim bang om tu in kium a, thu ummi a khang bel biakna hi si hi. America ah Islam pawlpi mi 5 pan 7 million bang teang tu ci in kison hi.\nIslam biakna hong piankhiatna founder pi sia Mohamed (AD 570-632) hi. Tuhun Saudi Arabia ngam Mecca khuaah suak a, Bedouin nam pan hi. A pa thi zawk ciang a pu taw nungta khawm a, tucing nasep pan sumleang mualsuak mama a suakto khat hi. Muslim te in ama sia vangtung pan hong tuak suk ci in saang ngawl a, vantung lalaang ahibuale ngumpa tanpa zong ci ngawl hi. Pathian sawltaak prophet a khaak bel khat hi ci uh hi.\nIslam ci kammal sia Arabic kam hi a, “kipumapp” ahibuale, “ih uk theampo nusia in Pathian tung kiapp” a cina hi. Islam sia biakna min hi a, Muslim sia Islam biakna a zuipa/nu cina hi. “Buddhism” le Buddhist taw kibang hi.\nMuslim te ii upna ah, Mohamed kum 40 kiim a phaak ciang Allah pathian kung pan mangmuna mu ci hi. Vantung lalaang Gabriel kungpan mangmuna thusuak tam mama a nga zawk AD 622 kum ciang Islam biakna phut kipan hi. TOPA Jesu pian zawk kum 622 kiim ciang Islam biakna piang cileang ih tel daan kician zaw tu um ing. Muslim te nah Mohamed sia biakna thak khat phutin kipan ci in tuat ngawl a, Abraham, Moses, David le TOPA Jesu te tungah Pathian ii son thute a puapha tu, a thian sua tu, Mecca khua le kiim ah om mihing te ii biakna sang lampui pipa, ahibuale Pathian tung pan hong pai prophet khaak bel ci in um hi. Mohamed sia biakna sangah siikan nasia mama a, midangte aana vet ngawl in ci vadeap, lang vadeap thei ahikom, Mohamed le nungzui te ii pawlpi sia tua hun lai Arabia peninsula sungah biakna tatuam le ngeina tatuam atu, a lipkhap huai mama pawlpi khat suak hi. Hun khat athet ciang Mecca khua ii saksang tai 280 khualana Medina cina munah kikhiin uh hi. Kum 8 zawk ciang Medina pan Mecca theng suk kik a, tua zawk ciang Islam biakna sung mihing tam mama tum hi.\nAD 632 kum Mohamed thi zawk ciang Islam pawlpi khen 2 in kikhen a, Sunnis le Shi’as pawlpite hong piang hi. Shi’as pawlpi sia a taikhia pawl hi a, tuhun dan in ci leang a piangthak pawl hi. Shi’as te ii kal suan zia sia khaupai zaw, ngaat zaw bek tham ngawl, naing-ngan-zi kiukna theampo ngangawn biakna sang in lencip nuam hi. Ngam lutang, kumpi sia biakna khutnuai ah om tu hi a cite hi. Sunnis Muslim te ii upna sia biakna le kiukna atuam in kikhen tu hi ci hi. Tuhun ciang Sunnis Muslim sia Islam bup ii zakhen 85% pha a, a tam zaw hi. “Sufism” a kici pawlpi no mama khat zong om lai hi.\nIslam biakna sia Pathian kung pan hong pai a maan bel, khat bek a om biakna hi a, tua ngawl biakna dang theampo sia Pathian thu a lelalam a mann ngawl in a saang a zui te hi ci in um uh hi. Judaism le Islam biakna a kibang pawl khat om a, anuai ateng hi.\nPathian khat bek om\nVantung lalaangte om\nVantung ngam le Hell ngam om\nPathian kamsaang prophet te thusim in zakta\nTaang lai a kiat Pathian kammal laizialte thusim zakta\nIslam le Christian biakna a kibang pawl khat\nJesu sia ngaknu thiangtho sung pan piang\nPathian hong tuak tu a, thukhenna hun om tu\nIslam upna laingil pawl khat\n“Allah” pathian um\nVangtung lalaang te om hi ci in um\nAllah pathian kammal “Quran” laithiangtho, “Sunnah” a kici prophet te zui tu thubu, “Hadith” a kici Allah pathian ii mangmuna a piak babang in Mohamed ii at thubu teng um hi. Tuteng zawk ciang, “Torah” a kici Abraham ii at Lai Thiangtho (Pianciilna, Pusuana, Thiampite, Ngamsung Vakna), David kumpipa at “Psalm Late” le “The Gospel of Jesus” zong um in zangh hi. Ahihang tuhun Christian te ii zak Lai Thiangtho sia a khial tam mama taw kidim hi ci in um hi.\nJews le Christian te ii prophet in a saan Abraham, Moses, David, Solomon, Job le TOPA Jesu sia Pathian kungpan hong pai prophet mihing thiangtho te hi ci in um.\nNi khaak bel hun ciang Allah pathian hong tuak tu a, thukhenna vawt tu ci in um.\n“Qadr” a nak Allah pathian ii mong nei ngawl thuneina um.\nThina zawk ciang vantung ngam ahibuale, Hell ngam kitheng tu ci in um\nZui tu thu 5\nMuslim theampo ii zui hamtang tu kisam a sak thu 5 om sak hi.\nPathian le Mohamed kingawm in Pathian khat ci upna (oneness of God and Mohamed) “Shahadah”\nNi khat sung 5 vei thungetna (Ni sua mahiat, zing sang, sun 12 zawk, nitum mahiat, khua ziin zawk) “Salah”\nMizawngte piakhiatna taw huna “Zakat”\nIslam calendar ii tha 9 tha “Ramadan” tha sung ni sua hun pan ni tum dong an tang thungetna “Sawm”\nMohamed sauna Mecca khuaah pathian bia in hawna. Sum nei ii ci a dam naale, khan sung khatvei tatei Mecca khua ah pathian biak tu pai hamtang tu. Meccan khua a pai uh ciang amate le amate kithiansua ci in kingaisun hi. “Hajj”\nMecca khua Masjid al-Haram mosques leitung ah a lian bel. Mihing million 2 hun khat sungah biakpiakna vawt thei\nIslam biakna taw kisai heaktu kilawm thu pawlkhat\nTuhun Muslim te kilaklaw a kinial bel uh thu khat sia “Jihad” ii khiakna phen dan hi. “Jihad” ii direct khiakna sia English in cileang “Struggle” a cina hi a, Sizang kam in “kisan” “hanciam” “phul” cina hi. Kilemna a lungngul (peaceful) Muslim te in “Jihad” ci kammal sia, “Allah pathian ii thuhilna babang ih zui zawk natu haksatna ziaetna theampo phul in hanciam tu” ci in phen hi. Amate ii siisan laithiangtho kammal sia Quran laithiangtho sungah a kiat “Allah pathian ii vawtsa mihing te ii nuntakna sia kuama in thu nungzuina taw sim ngawl that thathong thei ngawl tu hi” (Quran 6:151)\nAhihang radical Muslim (piangsual muslim) te in “Jihad” sia amate le amate Allah pathian tungah a kiap nuam ngawl thuum ngawl mihing te taw kisimna, kiphulna, kibuaina ci in phen hi. Amate ii siisan Quran laithiangtho kammal sia “Thuum ngawl mihing theampo na mu na papo ah sim vun” (Fight the unbeliever wherever you find them) ci kammal ahi hi.\nIslam biakna sung tum natu “Shaha dah” a ci, tetti panna no khat taw kitum thei ziau hi. Hi Shaha dah sungah Allah pathian sia sim ngawl pathian dang a om bua hi, Mohamed sia Pathian ii kamsangpa hi ci in tetti pan tu hi tuak ziau hi. Shaha dah tetti panna vawt po le te a bosa hun sung na khialna, na mawna theampo Allah pathian in hong maisak hi ci in um uh hi. Islam biakna ii “Born again” vei ci tu ziam maw hi vak. Quran 2:254 ah mihing khat papo sia aana zangh in Islam biakna sung tum sak ngawl tu nu hi ci in kiat ci thu zong a tepte huai thu khat ahi hi.\nNisim biak piakna a vawt uh ciang Mecca khua omna sang mai ngat in kun in bok in biak piakna vawt uh hi. Nipi zawk ninga nitak sim Bali (mosques) pai in biak piakna vawt uh hi. Mosques (bali) ii khiakna sia kun in bokna mun hi. Mosques ci kammal hong piankhiatna taangthu dan in a kison khat om hi. Spain kumpipa Ferdinan le a zi Isabella nah Muslim biak piak vawtna biakinn te thokaang (Mosquito) no khutme taw henmeakcip a, thalup bang in sutham siat tu khi hi ci in a thawmvau pan kipan mosques ki kammal hong piang ci hi.\nNi thupi pawl khat\nIslam biakna ah a thupi bel ni 3 om hi.\nRamadan (An tang thunget tha)\nAl-Hajj (Isaac ii O Abraham ii a salnu taw a tapa Ismail, Allah pathian nah ahu akep thu teptena taw a vawt uh hi a, hi hun sungah mihing zawng a cimaw te hu uh hi.\nMawlid an-Nabvi (Prophet Mohamed ii suak ni)\nChristian taw a kilamdanna\nLai Thiangtho (Holy Bible) zangh ngawl a, Quran laithiangtho zangh hi. Allah pathian ii piak khialna mal khat zong a kihel ngawl ci in um uh hi. Mohamed ii at Hadith laibu te zong zangh hi.\nAllah pathian sia pathian khat bek hi a, thum ngawm pathian khat hi ngawl ci in um uh hi.\nJesu in naa lamdang tam mama lak a numei thiangtho sung pan suak hi, ahihang pathian kung pan hong pai pathian tapa hi ngawl hi. Thinglamte tungah kithatlum takpi ngawl hi. Antichrist sim tu in hong tuak suk kik tu hi ci in um uh hi.\nMihing theampo nah tha kinei hi. Pianpui mawna cibang om ngawl hi. Ih suak tuungin mawna kinei ngawl lai hi. Ahihang ih pumpi thi le sa pian zia le nganhing bang ngaisutna ih neite hangin maw nei mihing kisuak hi ci in um uh hi.\nMihing theampo Allah pathian tungah kiapp thiang bup tu a, ih nuntak sung buppi Allah pathian atu naa seam tu hi.\nNgupkhiatna sia Allah pathian bangza um ziam ci thu le, Islam thukhamte bangza zui zo ci thu zui in hong kikhensat tu hi. Ih mawna te sil thiang natu, “tawba” a kici maw silna vawt tu hi.\nVantung ngam sia a omnop huai mama mun hi a, Islam thu ummi te atu hi a, hell sia a lau huai, a lipkhap huai mama mun hi a, maw neite pai natu mun hi.\nHeaktu: Len Woods ii at “Handbook of World Religions (A bible-based review of 50 world faiths” ka doppha hi.\nTags: Featured, Islam\nBy thawngno in Biakna, Leitung on July 15, 2015 .\n← Republican te nah Obamacare taw kisai a 2veina lel\tTHE BLUE ZONES-A KHAN SAAU BEL, CIDAM BEL MUN →\n“Torah” a kici Abraham ii at Lai Thiangtho (Pianciilna, Pusuana, Thiampite, Ngamsung Vakna). “Torah” sia Moses ii at a hi zaw tu? lungdam!


url: =India ah mopawi siimdingin apai Truck mawtawpi khat tuahsia in mi 21 si, 21 liam :: ZOMI DAILY\nIndia ah mopawi siimdingin apai Truck mawtawpi khat tuahsia in mi 21 si, 21 liam\nposted on 18 April 2018 at 8:36 pm Lomkholna: India, News, Sawltak, World\nIndia gamsung ah mopawi siimdingin apailaitak Truck mawtawpi khat tuahsia in mi 21 takin sihlawh cih AFP pan kiza leuleu hi. Police te’n Wednesday ni in a genkhiatna ah mopawi siimding in mawtaw sungah gualnuam in ciakngeingai in aomlaitak un mawtaw atuahsia cihi.\nTua Truck mawtawpi sungah Passenger bekbek mi 40 valbang atuangkhawm uh ahihi. Central Madhya Pradesh State sungah Tuesday nitaklam in apailaitak lamkendang ah adalna Protective Railing nawksuk in kendang luisung ah kiasuk hi.\nAkiatsukna pen Meter 20 bang athuksuk hi a, tua kendang ah akiatsuk ciangin anuai ah tui akeucip luitaw ah ki densukna cihi.\nSidhi District aom Police te genkhiatna ah hih tuahsiatna hangin mi 21 bang liam uh a, tua aliamte zong nakliamthei mahmah uhhi. Hih tuahsiatna pen State Capital ahi Bhopal City panin tai 350 Miles (560 km) bang agamlatna ah atuahsia ahihi ci’n genkhia uhhi.\nLocal Police Officer Vishal Sharma in agenkhiatna ah hih tuahsiatna apian ciangin Police leh Emergency Services honkhat in amanlangin aphual ah delhpah ngeingai uh cihi.\nHih Truck mawtawpi pen atuahsiatna ahang akician in ki genkhiathei nailo a, ahi zongin Driver in hat hawllua, Speeding hangin atuahsia hiding kici hi.\nWHO (World Health Organization) te genkhiatna ah India pen leitung ah lampi tuahsiatna hangin misi atampepen “world’s deadliest roads” in aciapteh gamkhat hi a, kumsim in mi 200,000 bangin sihlawhden uh cihi.\nNungkal mahmah inzong India, Northern Himachal Pradesh State sungah School Bus khat kendang pan lengkhia in, mi 30 takin sihlawh uhhi. Tua asi te lakah mi 27 pen sangnaupang School Children vive ahi uhhi.\nTuazawh azingciang inzong Western India aom Highway lamzikpi tungah nasemte apua Truck mawtawpi khat ki lumlet in, nasem Labourer mi 18 takin sihlawh leuleu uhhi.\nIndia gamsung ah tuahsiatna atamzaw pen lamzikpi hoihlohna, mawtaw te hoihtak aki puahlohna leh mawtawhawl te’n ginatak in hawllo, Reckless Driving hangin tuahsiatna apiang kici hi. Sawltak #zomidaily\nPrevious: Kumthak muakna in Myanmar gambupah thongkia mi 8500 ki khahkhia\nNext: Iraq gamsung ah ISIS migilo akiman mi 300 val sihdan kipia\nNew York ah meileng tuahsia, Passenger mi 100 val liam ~ ZD\nNauluai vei bek tawh nau khangtheilo ~ Pau Khat Suan\nGamkhat khantohna ding aniam pen dinmun zong kitung nailo ~ Bob Tuangpi\nEi le ei hancian ni ~ T. Sawmlian\nKL-Seremban Highway ah mawtaw tailaikhat kikap\nPiandang Zolia (or) Leitung lumlet ding Liapaal